text:
Tiramentu ku herido
Written by Admin on 30 March, 2020
Djaluna 30 di mart 2020 alrededor di 13.20’or Sentral di polis a risibí informashon,ku un hòmber a yega sala di emergensia di C.M.C. ku herida di bala.
For di investigashon preliminar a sali na kla ku lo mester tabatin diskushon entre e víktima i un otro hòmber na un adrès den Amerikaweg.
Durante di e diskushon aki,e sospechoso a los algun tiru dirigí riba e víktima,ku a alkanse na altura di hep,barika i brasa.
Investigashon den e kaso aki ta kontinuá.


c: text/html

text:
Cacho di rasa por ta bunita, tutu, master y fuerte. Pero tambe malo di salud, tin un bida cortico y problemanan cronico fastioso. E causa, sea consciente of inconscientemente, ta hende.
Pa decadanan caba, hopi cacho di rasa ta nace cu kebrantenan di salud. Esaki ta wordo ocaciona door cu hende ta pone cachonan di e mesun rasa reproduci cu otro, pa haya mas cacho di e mesun rasa. E concecuencia di esaki ta cu tin hopi endogamia (inbreeding) y incest, cu ta reduci e ‘variedad genetico’ di e cachonan di rasa. Y esey na su turno ta aumenta e riesgo pa trastorno genetico.
Hende tambe a y ta ‘match’ cachonan pa purba ‘crea’ cacho cu cierto caracteristica exagera. Por ehempel, cachonan cu un snuit mas plat, of un cabes mas grandi of chikito. Asina a logra ‘crea’ y bende rasanan di cacho cu ta mustra manera hende kier pa nan mustra. Pero e mesun caracteristicanan aki por tin consecuencianan grave pa e cacho su salud, su calidad di bida y con largo e lo biba.
Un ehempel ta e Cavalier King Charles Spaniel. Antes, e mesun rasa aki tawata tin un cabes mas grandi. Awendia, e cabes a bira asina chikito cu no tin debido espacio pa su celebro. E consecuencia ta cu hopi Cavalier King Charles Spaniels tin dolor di cabes cronico.
French Bulldogs a haya un snuit plat. Nan snuit tin un largura di alrededor di ⅙ parti di nan cabes, mientras un cacho ‘normal’ su snuit ta alrededor di ½ di su cabes. E snuit cortico ta causa dificultad pa hala rosea. English Bulldogs tin trastornonan genetico te na e punto cu probablemente e rasa aki no por sobrebibi sin intervencion humano. Banda di no por hala rosea mucho bon y otro limitacionnan fisico, hopi di nan no por ‘paar’ cu otro pa motibo di e forma di nan curpa. Tambe tin e problema cu hopi no por duna luz sin cesarea paso e cabes di e rasa a bira hopi grandi compara cu su curpa.
Golden y Labrador Retrievers ambos ta conoci pa haya problema cu nan elleboog. Tambe nan ta haya problema cu nan heup, cual ta algo cu German Shepherds y Boxers tambe ta sufri di dje pa motibo di trastorno genetico.
Un otro caracteristica problematico di cierto rasa ta e ‘plooinan’ di (mucho) cuero, cual por causa infeccion di cuero. Tambe tin e trastorno genetico cu ta causa cu un cacho no por regula su temperatura manera debe ser, problema di curazon, di wowo, djente y hasta problema cu nan spina di lomba cu por causa paralisacion.
E dies rasanan cu mas kebrante di salud, segun RashondenWijzer.nl:
Pa decadanan caba, hopi cacho di rasa ta nace cu kebrantenan di salud. Esaki ta wordo ocaciona door cu hende ta pone cachonan di e mesun rasa reproduci cu otro, pa haya mas cacho di e mesun rasa. E concecuencia di esaki ta cu tin hopi endogamia (inbreeding) y incest, cu ta reduci e ‘variedad genetico’ di e cachonan di rasa. Y esey na su turno ta aumenta e riesgo pa trastorno genetico.
Hende tambe a y ta ‘match’ cachonan pa purba ‘crea’ cacho cu cierto caracteristica exagera. Por ehempel, cachonan cu un snuit mas plat, of un cabes mas grandi of chikito. Asina a logra ‘crea’ y bende rasanan di cacho cu ta mustra manera hende kier pa nan mustra. Pero e mesun caracteristicanan aki por tin consecuencianan grave pa e cacho su salud, su calidad di bida y con largo e lo biba.
Un ehempel ta e Cavalier King Charles Spaniel. Antes, e mesun rasa aki tawata tin un cabes mas grandi. Awendia, e cabes a bira asina chikito cu no tin debido espacio pa su celebro. E consecuencia ta cu hopi Cavalier King Charles Spaniels tin dolor di cabes cronico.
French Bulldogs a haya un snuit plat. Nan snuit tin un largura di alrededor di ⅙ parti di nan cabes, mientras un cacho ‘normal’ su snuit ta alrededor di ½ di su cabes. E snuit cortico ta causa dificultad pa hala rosea. English Bulldogs tin trastornonan genetico te na e punto cu probablemente e rasa aki no por sobrebibi sin intervencion humano. Banda di no por hala rosea mucho bon y otro limitacionnan fisico, hopi di nan no por ‘paar’ cu otro pa motibo di e forma di nan curpa. Tambe tin e problema cu hopi no por duna luz sin cesarea paso e cabes di e rasa a bira hopi grandi compara cu su curpa.
Golden y Labrador Retrievers ambos ta conoci pa haya problema cu nan elleboog. Tambe nan ta haya problema cu nan heup, cual ta algo cu German Shepherds y Boxers tambe ta sufri di dje pa motibo di trastorno genetico.
Un otro caracteristica problematico di cierto rasa ta e ‘plooinan’ di (mucho) cuero, cual por causa infeccion di cuero. Tambe tin e trastorno genetico cu ta causa cu un cacho no por regula su temperatura manera debe ser, problema di curazon, di wowo, djente y hasta problema cu nan spina di lomba cu por causa paralisacion.
E dies rasanan cu mas kebrante di salud, segun RashondenWijzer.nl:
- Cavalier King Charles Spaniel 93.5 punto negativo, 32 trastorno
- French Bulldog 93.5 punto negativo, 28 trastorno
- Pug 89 punto negativo, 20 trastorno
- Golden Retriever 88.5 punto negativo, 47 trastorno
- Yorkshire Terrier 83.5 punto negativo, 30 trastorno
- German Shepherd 83.5 punto negativo, 67 trastorno
- English Bulldog 83 punto negativo, 36 trastorno
- Pekingese 83 punto negativo, 22 trastorno
- Labrador Retriever 82 punto negativo, 54 trastorno
- Boxer 80.5 punto negativo, 49 trastorno
Mester nota cu hopi rasa di cacho a cambia cu tempo pa motibo di reproduccion iresponsabel. Hopi di e rasanan antes tawata tin un snuit mas ‘normal’ (menos plat), lomba mas stret, diferente tamaño, etc.

robotstxt: allowed

filter: keep


text:
12 di aprel
12 di aprel ta e di 102 dia di aña (103 den un schrikkeljaar) riba e kalènder gregoriano. Ta resta 263 dia pa sera e aña.
A sosode[editá | editá fuente]
- 1945 - Franklin D. Roosevelt ta muri; vicepresidente Harry S. Truman ta wordu huramentá komo presidente di Estadonan Uni di Merka.
- 1961 - Yuri Gagarin, kosmonauta soviético, ta realiza un buelo a bordo di e nave espasial Vostok 1, birando e prome ser humano pa wordu lanza den espasio.
A nase[editá | editá fuente]
- 1940 - Eligio Melfor, aktor i komiko kurasoleño
- 1941 - Julio Bernardo Euson, kantante arubano
- 1998 - Paulo Londra, kantante, rapper i kompositor argentino


text:
swimming
-
News
Allyson e ultimo atleta pa competi na Tokyo
Allyson Ponson e ultimo atleta di Aruba cu a competi den e Weganan Olimpico di Tokyo 2020 Diabierna mainta e…Read More »
-
News
Ally a hasi su ultimo training
Allyson Ponson a hasi su utlimo entrenamento. Awe den oranan di anochi aki na Tokyo, Allyson Ponson a hasi su…Read More »
-
News
Mikel a mira accion un biaha mas
Mikel Schreuders a mira accion un biaha mas na Weganan Olimpico Tokyo 2020 Awe trempan ora di Aruba, nos atleta…Read More »
-
News
Mikel a mira accion
Mikel Schreuders a mira accion awe mainta Despues cu diasabra madruga nos atleta di tiro Philip Elhage tabata e prome…Read More »
-
News
Weganan Olimpico cla pa start
Nos tres atleta nan lo mira accion den e prome siman di Weganan Olimpico Despues cu diabierna awor e weganan…Read More »
-
News
Piscina Olimpico cla cu nan protocol
Hopi liher Piscina Olimpico Roly Bisslik a keda cla cu nan protocol pa landamento Den un combersacion cu Marla Thiel-Dominquez…Read More »
-
News
Marla Thiel a duna di conoce cu e protocol di Piscina
E facilidad a hinka e protocol den otro den algun dia Marla Thiel a duna di conoce cu e…Read More »
-
News
Comite Olimpico Arubano a bishita Piscina Olimpico Roly Bisslik
Dialuna atardi, miembro nan di Comite Olimpico Arubano conhuntamente cu diferente departamento di Gobierno a ricibi un splicacion amplio…Read More »
-
Lima2019
President di UANA, Maureen ta elabora riba e diferente logronan
Presidente nobo di UANA, Maureen Croes a elabora riba e momento historico cu Aruba su deporte di landamento na Lima,…Read More »


text:
Dia Mundial di Medio Ambiente cu yamada pa nos generacion restaura ecosistemanan.
ORANJESTAD – Dia 5 di juni, cual fecha Nacionnan Uni y mundo henter ta observa, ta Dia Mundial di Medio Ambiente (World Environment Day).
E celebracionnan aki ta mas tanto un yamada riba mundo henter pa crea conscientisacion ariba temanan urgente di medio ambiente. Nos planeta tin retonan di medio ambiente cu necesidad di restauracion pa asina sigui brinda servicionan na hende y ecosistemanan. Ariba e dia aki Nacionnan Uni ta promove tambe e progreso di e accionnan medio ambiental di e metanan di desaroyo sostenibel (SDG). Directie Natuur en Milieu tin e tarea pa prepara, traha, ehecuta y evalua maneho cu ta conduci na un ambiente di bida saludabel pa hende y naturalesa na Aruba. Directie Natuur en Milieu tin como meta pa mantene, proteha y mehora calidad di naturalesa y medio ambiente na Aruba. Ta pa es motibo aki, riba e dia mundial di medio ambiente Directie Natuur en Milieu ta contribui den forma di conscientisacion.
E planeta mester di nos accion humano pa restaura e ecosistemanan. Tin un emergencia climatico: tin perdida di naturalesa, polucion ta menasa nos planeta tera y un cantidad grandi di especienan cu nan habitat ta destrui. Ta p’esey Nacionnan Uni a declara cu e decada 2021-2030 ta dedica na e tema di restauracion di e ecosistemanan. Humanidad tin e poder, sabiduria y capacidad pa cambia y stop e daño cu Mama Tera a bin ta sufri, asina salvaguardiando esaki pa e siguiente generacion.
Cuminsando riba e dia aki DNM ta desea di motiva individuonan, gruponan, gobierno, negoshinan y organisacionan pa uni na e movimento global pa restaura e ecosistemanan degrada, asina segurando un futuro sostenibel pa tur envolvi.
Kico nos kiermen cu restaura y kico ta e metanan desea pa aña 2030?
Baha e emision di gasnan tipo greenhouse na mita pa asina preveni cambio di clima.
Tene na cuenta e metanan di desaroyo sostenibel. Asina nos por elimina pobresa y combati enfermedadnan pa salvaguardia biodiversidad.
Pone un paro na perdida di biodiversidad cu tin como consecuencia: posibilidad di extincion.
Nos por logra esakinan si haci’ele di curason y cu amor pa e planeta.
Abo ta cla pa join #generationrestauracion? DNM ta recomenda e metodo di 3 manera: tuma accion, haci bon escogencia y ta e bos pa restauracion. Un accion por ta haci trabounan voluntario na un di e intitaitivanan di restauracion existente manera esun di Ban Lanta y Planta. Nan tin como meta, planta matanan local pa yuda combati e cambio di clima. Sea parti di un accion di limpiesa di beach, mondi, parke of lama. Manera ta esunnan di Scubblebubbles, Piki dos pa nos y Aruba Doet. Planta mas mata den bo mesun cura, na scol, trabow of area publico. Haci donacion na un organisacion cu tin como meta, restauracion y conservacion di naturalesa. Stop cu practicanan cu no ta califica como sostenibel. Cuminsa un dieta cu ta basa ariba productonan sostenibel (plant-based).
Haci algo pa bo ta e bos pa restauracion. Por ehempel: pone un exhibicion di arte of potret di e bunitesa di ecosistemanan natural local, tene un discurso/dialogo cu ta trata e balor di ecosistemanan, skirbi un articulo pa publica den corant, revista of social media.
Saca un potret of video di e accion cu abo mes ta tuma y pone riba social media cu e hashtag #generationrestauration #worldenvironmentday. Bay riba e facebook page di Directie Natuur en Milieu, dnmaruba pa wak algun video cu ta sirbi como ehempel.
Riba e plataforma di website worldenvironmentday.org, decadeonrestoration.org y unep.org por haya informacionnan mas amplio y bo por profundisa den e topiconan cu nos ta menciona den e articulo aki. Directie Natuur en Milieu ta encurasha un y tur pa tuma accion y sea e bos pa nos planeta tera y su ecosistemanan cu mester di nos ayudo asina e condicionnan ta uno sano pa generacionnan cu ta bini. Di un generacion pa e otro nos ta cuida locual nos a haya pa duna bek cu amor den bon condicion na e otro generacion cu ta bini.


text:
Como Minister di Hustica na poder, Andin Bikker no tabatin vision y no tabatin maneho y awor cu e ta demisionario, tampoco e tin capacidad pa atende cu e ola di criminalidad cu ta pasando den comunidad.
Arthur Dowers di AVP a mustra cu ta increibel cuanto actonan di violencia, uso di arma di candela y arma blanco, atraconan den cas di hende y riba comerciantenan, ta tumando luga, mientras cu Aruba tin un minister demisionario cu parce ta demionario for di 2017 ora cu el a huramenta.
“For di prome dia di aña 2021 tin cantidad di casonan di uso di arma di candela tumando luga, cu a costa bida di varios hoben, agresion cu arma blanco den varios bario rond Aruba sin c’un dia Andin Bikker por a bin dilanti y mustra pueblo kico e lo bay haci pa contra aresta e situacion aki.
Ta mesun minister di husticia inhusto aki, ta esun cu a priminti pueblo cu e lo reduci crimanilidad asina cu e bira minister di husticia, cu e lo laga instala camaranan na casi tur cas rond Aruba, cu e lo percura pa cuerpo di polis ta bon ekipa y awor ta bin resulta cu ni computer e por a regla pa polisnan haci nan trabou miho.
Unico cos cu e gobierno di Bikker a haci, ta kita salario for di polisnan, reduci nan entrada a base di un plan cu su Prome Minister a presenta na Hulanda pero algo riba su maneho pa realmente reduci criminalidad, niks en nog eens niks.”
E unico logra di minister demisionario Bikker, ta su propio deseo di un dia a fungi como Minister di Husticia, pues su soño a bira realidad mientras cu pueblo mes no por drumi drechi y ta sufri di ‘nachtmerrie’ pa e maneho cu e minister aki a bin ta hibando.
Normalmente un minister demisionario ta keda haci cosnan rutinario te ora cu eleccion tuma luga pero lo ta bon pa Andin Bikker scirbi historia, bay den bukinan di historia politico di Reino Hulandes, como e prome y unico minister demisionario, cu ta tuma retiro ya cu hasta como demisionario, e no tin maneho pa proteha su pueblo.


text:
Dia 3 novèmber 2020 e Presidente di Fair Trade Authority Curacao (FTAC), señora Miroslava Wedervoort i Minister di Asuntunan Ekonómiko, señor Steven Martina a firma un akuerdo di maneho pa e periodo 2020 – 2023.
FTAC ta e outoridat independiente asigná komo supervisor di Ordenansa Nashonal enkuanto Kompetensia. E Ordenansa Nashonal aki ta kai bou di responsabilidat di Minister di Asuntunan Ekonómiko. E Minister ta responsabel pa maneho di kompetensia I e realisashon di e metanan formulá den esaki.
Den e akuerdo di maneho aki e Minister i FTAC ta duna kontenido mas detayá na nan relashon, kamindanan ku esaki no ta regla den lei. E akuerdo aki ta brinda e Minister instrumentonan pa garantisá ku FTAC ta hasi uso di e medionan na su disposishon i su outoridat konforme reglanan di bon gobernashon i di kontabilidat pero tambe ta salbaguardiá e outonomia di FTAC pa por ehersé su tareanan i outoridat di manera independiente i liber di interferensia.
Na 2017 na momento di inougurashon di FTAC a firma e promé akuerdo di maneho. E akuerdo a terminá e aña aki. Despues ku e Ministerio I FTAC a hasi un evaluashon di e periodo ku a transkurí a redaktá un akuerdo nobo ku awor ta balido pa e próksimo 3 añanan.
Bo ke mas informashon? Tuma kontakto ku info@ftac.cw, telefòn: +5999 461 00 67.


text:
Oranjestad: Meteo Aruba ta informa lo siguiente: Un ola tropical fuerte cu tin un posible low, lo pasa awenochi pa diabierna mainta panoord di aruba.
Aunque cu mayoria di weer lo keda panoord i pazuid di nos, algun yobida por influencia nos weer i krea un yobida cu algun rafaga di biento den dje. E posibel cantidad di awacero lo ta entre 1-10mm.
Aunque ta dificil pa bisa den sorto di situacionan asina, ta premira cu biento por tin un componente mas zuid tambe mayan cu por pusha holor di dump i valero i web ariba aruba.


text:
All posts tagged "Torneo AVB"
-
Division Honor/ 5 months ago
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo cu masha hopi gol, siguientemente e resumen...
-
Division Honor/ 5 months ago
Resumen siman 2 torneo AVB 2021
E siman dos di e torneo AVB a regala nos weganan cu hopi gol y futbol atractivo pero tambe weganan sera...
-
Division Honor/ 6 months ago
Resumen siman 1 torneo AVB 2021
E prome weekend di e Torneo AVB 2021 a resulta uno hopi interesante y excitante, siguientemente un resumen. E torneo ta...


text:
Mas y mas cerca nos ta yega di e fecha 22 di september, ta mas y mas pueblo ta mustra cu nan ta cla pa un gran cambio. Diadomingo na Centro di POR Pavia, tabatin accion di pegamento di sticker unda cu tabatin rij di auto henter dia pa pega ‘see through sticker’ na nan windshield di auto. E actividad a tuma luga den un ambiente hopi ameno y familiar.
Lider di POR Otmar Oduber ta gradici comunidad pa a asisti na Pavia pa demostra nan sosten na dje y POR. Ta realisa si cu e no ta facil pa tur hende demostra nan color y/of preferencia politico, teniendo na cuenta e diferente actonan di intimidacion cu ta tumando luga. Partido POR y su miembronan ta respeta opinion y desicion di cada ciudadano.
Candidatonan di POR tambe a bishita e actividad y a disfruta di dushi cuminda, prome cu nan a sali den grupo rond Aruba pa continua cu cumpli cu e peticionnan pa ricibi bishita di POR na nan cas. Diasabra tambe team di POR tabata tur rond di Aruba repartiendo corant cu inforancion di e plan di gobernacion di Vision 17 – 21 Hunto Nos Por. Cu e meta pa haci e contenido di e plan di gobernacion mas accesibel pa e ciudadano cu lo bay vota dia 22 di september pa e proximo representantenan di pueblo.


text:
Piedra Plat: Diaranson den oranan di anochi, na Centro di Bario Piedra Plat, a tuma luga elecion pa presidente nobo di AVB. E clubnan di Voetbal di Aruba a vota y a escoge un presidente nobo pa AVB.
E resultado a papia pa su mes, Sr. Randolf Laclé a keda elegi pa e clubnan como Presidente nobo di AVB.
Laclé tin un experiencia hopi grandi den e mundo di voetbal, nacional y internacional.
Arubanative.com ta manda un palabra di pabien pa Sr. Randolf Lacle y hopi exito cu su cargo nobo, nos ta convenci cu Lacle lo trece cambio positivo pa cu e deporte di Voetbal.


text:
KOMUNIKADO DI KUERPO POLISIAL KÒRSOU Kontròl di tráfiko
KOMUNIKADO DI KUERPO POLISIAL KÒRSOU
282 / 2017
30 yüli 2017
Kontròl di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Riba djabièrnè 28 i djasabra 29 di yüli 2017, personal di departamento di tráfiko, HITeam i personal di Tim di Mantenshon di órden Públiko a tene kòntròl di tráfiko riba F.D. Rooseveltweg ku e aksènt riba manehá bou di influensia di alkohòl. Ministerio Públiko tabata presente i a atendé ku personanan ku tabatin debe di but atrasá. E kontròlnan aki a tuma lugá entre 23.30 or di anochi pa 03.00 or di mardugá.
Polis a kontrolá un total di 114 vehíkulo i a partí un total di 25 prosèsverbal pa e siguiente infrakshonnan:
Manehá un vehíkulo sin faha di seguridat 5
Manehá un vehíkulo sin reibeweis bálido 7
Manehá un vehíkulo sin seguro bálido 2
Manehá un vehíkulo sin plachi number dilanti ni reibeweis 1
Manehá un vehíkulo sin number pagá 2
Manehá un vehíkulo sin karchi di kùr/seguro/reibeweis ni number pagá 3
Bentana di e vehíkulo di plak skur 1
Manehá un vehíkulo sin karchi di kùr/ni seguro pagá 1
Manehá un vehíkulo sin faha di seguridat/ ni reibeweis 2
Detenshon pa manehá vehíkulo bou di influensia di alkohòl 1
Durante di e kòntròl aki polis a konfiská 6 vehíkulo, unu (1) pa kontrol tékniko i e otro sinku (5) pa motibu ku nan dokumento(nan) no tabata na òrdu. Un total di 26 persona ku tabatin debe di but atrasá mester a paga.
E kontròlnan ta kontinuá.


text:
Arabela Colina cu ta presidente di Mary Joan Foundation den un entrevista a duna di conoce cu luna di october ta e luna mundialmente di conscientisacion di Cancer di pecho. Mary Joan e luna di october ta para mas na e parti di conscientisacion y ta e luna cu nos ta haci nos recaudacion di fondo pa varios aña. Manera nos tur sa aña pasa debi na pandemia no por a haci mucho mas y esaki a cay afo cu tabata un caminata esun di mas grandi y e parti di colecta placa. E aña aki no por haci’e debi na e reglanan di pandemia cu ta aglomeracion y e parti di e caminata roos ta hopi grandi y e parti di colecta no por sigui debi e parti di seguridad ta prioridad na nos hendenan.
Cancer di pecho na hende homber ta un porcentahe basta abou cu ta den careda di 2%, y hende homber por haya e cancer. E importancia di cada un di nos tanto hende muhe y hende homber cu bo ta na e edad cu bo pecho a desaroya pa haci e sanimacion y controla bo pechonan y controla esaki un biaha pa luna. Si haci esaki y capta cualkier iregularidad na bo pechonan por acudi mas lihe na bo dokter di cas.
Hopi hende ta warda na ultimo pa ayudo
Sra. Colina a duna di conoce cu miedo ta hunga un rol grandi pa un hende yega na un dokter di cas pidi ayudo, pero si bo tin duda kico ta pasando Mary Joan ta habri y pa nos combersa, y nos tambe ta compaña e persona pa dokter di cas. Nos rol den comunidad ta pa duna sosten na e personanan cu ta pasando den e malesa di cancer di pecho. Nos mester ta cauteloso cu nos salud, nos mes tin esaki den nos man. Ban cuminsa na controla nos mes tur luna sra Colina a splica.


text:
E retórika di guera entre Merka i Iran a intensifiká na momentu ku Merka a akusá Iran di a ataká 4 tankero di petroli, lokual Iran ta desmentí. Despues di algun siman, Iran ta tumba un “drone” di spionahe Merikano ku e ta bisa tabata bula riba su teritorio, pero ku Merka ta ninga. E situashon ta prekupante. Kon nos a yega aki i kiko por spera? Riba petishon di vários lesadó di mi blog ku sa ku mi ta frekuentá Asia regularmente, mi ta trata na hasi e tema aki komprendibel.
1. Divishon entre Musulman Sunni i Musulman Shia
Iran ta un pais den West Asia ku un sivilisashon di mas ku 7,000 aña i un enorme diversidat étniko i lingwistiko. E pais ta spektakularmente bunita i tin 21 sitio designá komo Patrimonio Mundial. Ta imposibel komprondé e konflikto entre Merka, Iran i otro aktornan sin papia di e divishon entre Musulman Sunni i Musulman Shia. E splet a bin ora mester a skohe un susesor despues di morto di Profeta Muhammad. Un grupo tabata na fabor pa skohe e susesor a base di tradishon tribal Árabe. Nan a bira konosí komo Sunni. E otro grupo, Shia, ke a mira e susesor sali for di famia di e Profeta. E Sunni ta konsiderá su mes komo ‘tradishonalista’, mientras e ta mira e Shia komo ’esun ku a rechasá tradishon’. Despues di e divishon kasi 1,400 aña pasá, e diferenshanan (teológiko) a bira mas grandi durante tempu. Awe 80% di tur Musulman na mundu ta Sunni.
2. Revolushon Iraní i guera Irak-Iran
Iran ta 90% Shia i kontrali na lokual hopi ta pensa, e no ta un pais Árabe. Otro paisnan ku tin un mayoria Shia ta Irak, Azerbaijan i Bahrain. E revolushon Iraní di 1979 a kambia kurso di e pais kreando un estado basá riba teologia Shia ku e meta pa eksportá e modèl aki pa otro pais. Saddam Hussein, Presidente Irakí, un Sunni ku semper a oprimí e pueblo Shia (i Kurdo) di Irak, tabatin miedu ku e Shianan Irakí lo a usa e modèl di su bisiña Iran pa tumba su gobièrnu dominá pa Sunni. E tempu ei Iran a kuminsá papia mas i mas di reestablesé e gran Imperio Iraní di ántes. Na 1980, Saddam ta invadí Iran ku ainda tabata desorganisá despues di e revolushon. E guera ta dura 8 aña sin un berdadero vensedor. Saudi Arabia i Kuwait (ámbos Sunni) a sostené Saddam mientras e Soviétikonan i Merka a sostené tur dos banda (kòrda e skandal Iran-Contra ku a proba e papel di Merka).
3. Influensia di Iran ta krese
E guera ku Irak a stroba Iran di eksportá su revolushon mes ora. Pero den añanan siguiente, Iran a usa e slanan di guera risibí pa kaba ku su oponentenan na kas, alimentá patriotismo i invertí fuertemente den su trupanan, spesialmente e Guardia Nashonal. E promé Guera di Golfo despues ku Irak ta invadí Kuwait ta pone Irak rekonsiliá ku Iran. Iran despues ta bin benefisiá di morto di Saddam, e echo ku Merka a kibra e poder di Sunninan na Irak, e derota di Al-Qaeda i ISIS, ámbos Sunni i su enemigu mortal. Na 2007 e Presidente Iraní ta deklará ku su pais ta kapasitá pa produsí kombustibel nuklear nesesario pa traha bòm nuklear. Iran kada bia mas ta mira su mes komo un poder regional grandi ku influensia na Siria, Bahrain, Yemen i tambe Irak. Banda di esaki, Iran ta hasi bon uso di organisashonnan manera Hezbollah i otro gruponan regional Shia pa destabilisá gobièrnunan Sunni. (Igualmente Saudi Arabia i Qatar ta sostené gruponan Sunni ku ke hasi daño na Shianan).
4. Akuerdo ku Iran pa baha tenshon
En bista di e presunto kapasidat di Iran pa traha bòm nuklear, Merka, Reino Uní, Fransha, Rusia, China, EU i Alemania ta start negosashon ku Iran pa esaki stòp di desaroyá arma nuklear mientas ta kita e sanshonnan ekonómiko i laga Nashonnan Uní hasi inspekshonnan nesesario. Mei 2018 Presidente Trump ta bandoná unilateralmente e akuerdo ku na 2015 a keda akordá ku Iran. Esaki lógikamente ta subi e tenshon entre di Merka i Iran. Seguidamente Merka ta imponé un seri di sanshon riba Iran i ta denominá e Guardia Nashonal Iraní komo un organisashon terorista. Luna pasá ta tuma lugá e insidente ku e tankeronan den e Pasashi di Hormuz i e luna aki e bahamentu di e “drone” manera ya kaba menshoná den introdukshon lokual ta hasi e situashon eksplosivo.
5. Lo tin guera?
Merka sin duda tin kapasidat militar pa destruí Iran. Den un eventual guera, Iran lo no por hasi daño na teritorio Merikano, pero lo por retaliá kontra paisnan Árabe Sunni ku kua Merka tin un bon relashon manera Kuwait, Saudi Arabia, Qatar i Afghanistan. E reto mas grandi sinembargo pa Merka ta un bon “exit plan”. Kon e lo bai dominá un pais enorme manera Iran pa trese i mantené kambio di régimen? Adishonalmente na Iran tin gruponan opositor manera Mujahdeen-e-Khalqh ku ta ekstremista i hambrá pa tuma poder. Pues un desintegrashon na Iran manera tabata e kaso na Irak i Libia no ta improbabel. Otro duda ta si Merka lo haña koperashon amplio di su aliadonan Oropeo en bista ku Presidente Trump mas bien a distansiá su mes for di nan. Finalmente, un akshon di Merka kontra di Iran lo trese un subida drástiko di preis di krudo ku lo afektá e bida di e Merikano negativamente. Trump lo por “afford” esaki den temporada ku ya kampaña elektoral Merikano a start?
Un guera awor aki no ta kumbiní ni Iran ni Merka. I apesar di hopi retórika, e no ta parsemi probabel ainda. E opshon mas sigur pa evitá un konflikto ta pa e dos paisnan aki sinta na mesa manera Presidente Abe di Hapón i otronan tras di kortina ta trata na hasi.
Willemstad, Kòrsou


text:
ORANJESTAD – “E reglanan di pèrmit nobo pa konstrukshon ta ridíkulo. Mi ke traha i no pidi limosna.” Venesolano Luis* ya tin seis aña na Aruba sin papel i awor sin trabou tambe.
Tur esaki pa motibu di e krísis di corona, e ta konta. Di un banda gobièrnu ta suavisá e medidanan di corona pero alabes ta introdusí regla nobo ku ta kontrolá severamente. Manera den e sektor di konstrukshon: pa kada trabou e kompanianan di konstrukshon mester pidi un pèrmit spesial. Ku esaki gobièrnu ke pa e kompanianan tene nan mes na e reglanan di higiena i distansha. Pero ta un manera tambe pa kontrolá konstrukshon riba trabou ilegal, ilegalidat i pa kombatí otro iregularidat den e sektor aki.
Luis* den kombersashon ku Sharina Henriquez
Download e audio aki
.
Hopi trahadó den konstrukshon i hende ku ta kue djap na Aruba ya pa algun aña ta bini di Venezuela pa motibu di e krísis i pobresa ei. Hopi di nan ta manda un parti grandi di nan salario pa nan pais di orígen pa ei mantené nan famianan ku a keda atras. “Si mi no manda nada nan ta muri di hamber”, Luis kende su famia ta biba na Maracaibo ta bisa.
E tin añanan kaba ta trata di haña un pèrmit di estadia i trabou. Pero entretantu a estaf é dos bia kaba, intermediadó ku regularmente ta abusá di e posishon vulnerabel ku e Venesolanonan ta aden, a hòrta 8000 florin arubano (4,070 euro) di dje. “Mi no ta e úniko. Ku mi amigunan tambe esaki a pasa.”
‘Mihó latino ku arubano’
Tòg hende di Merka Latino ta masha popular den konstrukshon. Segun e hulandes Pat* ku tin su mes kompania di konstrukshon na e isla, esaki ta pasobra e trahadónan aki ‘ta traha mas duru ku arubano’. Pa miedu di reakshon negativo Pat no ke aparesé den e artíkulo ku su mes nòmber.
“Mi no ta haña e maneho di trabou di ‘arubano promé’ robes. Pero sin ku mi ke papia malu, bo no ke un mayoria di arubano den konstrukshon. Nan ta keda sin bini òf nan ta malu. Kaminda latino ta traha duru”, Pat ta haña.
Pat* den kombersashon ku Sharina Henriquez
Download e audio aki
.
E pèrmit di konstrukshon nobo segun Pat no ta hasi e situashon masha difísil solamente pa hende sin papel. Pero tambe pa kompania di konstrukshon chikí. “Ta masha trabou ku papel awendia. Bo no por hasi pida trabou chikí lihé lihé mas tampoko. Asta si na mi kas mi ke fèrf mi muraya òf renobá, mi mester pidi un pèrmit. Asina nan no ta konstruí ekonomia sino nan ta kibr’é kompletamente.”
Pat* den kombersashon ku Sharina Henriquez
Download e audio aki
.
Pèrmit slo
Un kompania di konstrukshon grandi na e isla tambe ta keha tokante e burokrasia èkstra. “E dunamentu di e pèrmitnan ta bai muchu slo”, e doño ku tampoko no ke sali ku su nòmber den media pa miedu di represaya ta bisa. “Mi no por warda mas. Mi no tin reserva mas despues di mas ku dos luna será pa motibu di corona, pasobra mi a sigui paga mi trahadónan. Ke men mi mester gana algu awor i duna mi un but numa.
No tin ayudo di gobièrnu pa obrero indokumentá
Gabinete arubano a bisa ku hende sin papel no por haña ayudo di gobièrnu. E kompensashon spesial di ‘desempleo Fase’ i tambe e supsidio di salario ta solamente pa hende i kompania legal i ku tin tur kos na òrdu. “Pa ayudo esnan indokumentá mester bai organisashon di ayudo manera Krus Kòrá”, segun e promé minister arubano algun siman pasá. Organisashonnan di ayudo ta kalkulá ku tin 20 mil migrante. Hopi di nan ta depende di ayudo di kuminda.
Entretantu tin mas i mas hende indokumentá, espesialmente venesolano, pegá pa motibu di e kòntròlnan mas skèrpi. Riba 8 i 11 di mei dies avion lo a bai Venezuela. Nan lo a hiba hopi venesolano tambe ku a mèldu boluntariamente, pa nan pais. Pero minister di Hustisia Andin Bikker a bisa ku esakinan no a sigui pasobra outoridatnan venesolano na último momentu no a atmití e avionnan.
Sèl di strañero yen yen
Entretantu e sèlnan di strañero ta yen yen i mas i mas tin intrankilidat, manera wikènt pasá. Nos ta haña mas i mas protestá i hende ku ta menasá ku wèlga di hamber”, segun Bikker. Gobièrnu ta kumprando sèl èkstra. Pero asta si tin avion ta bai Venezuela atrobe, no ta sin peliger pa bai bèk, asina ta sali for di loke Luis ta bisa.


text:
KRALENDIJK – Djabièrnè mèrdia Maduro & Curiel’s Bank Bonaire N.V. (MCB), manera ta nan kustumber, a manda Lito, e leonsito amigu di tur mucha, personalmente hospital San Fransisco pa bishitá i sera konosi ku e promé beibi di 2020. MCB tur aña di nobo ta malkriá e promé beibi ku regalo. Lily- Ann Domacassé di MCB huntu ku Lito tabata presente i Lily-Ann a dirigí algun palabra na e okashon. “Pabien ku e beibi, e promé di 2020. Apénas e yu a mira lus di dia i ya e ta asina famoso, yen di hende serka dje pa dun’é atenshon. Hopi bendishon pe i dun’é e kariño i atenshon ku e mester pa e ta un bon yu pa e famia,” entre otro Domacassé a menshoná na e okashon. Interesante ta, ku Samantha Domacassé, mama di e beibi Jay-Dionne Rombley, ku a nase 2 di yanüari algun minüt pasa di 7 di anochi, tambe ta promé beibi di aña. El a nase na 1992 komo promé beibi di aña, i 2020 komo mama di e promé beibi di aña. Tata di Jay-Dionne ta Fabrizio Rombley. Peso di e beibi ta 3630gram. Un ambiente tabatin den e kamber kaminda e famia tabata ku e beibi.
Pòtrèt ta ilustrá momentu ku MCB i Lito a entregá e famia un regalo huntu ku un buki di spar.


text:
Nos invitado den e programa aki ta Sr. Ir. Franklin Crestian. Ela nase 9 April 1943 na Boneiru den e bario di Rinkon. Un persona ku sigur den aña nan 70 pa 80 tabata hopi konosi na Boneiru. Entre otro den politika.
Nos ta kombersa kune tokante su infansia, su hubentud.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Ir. Franklin Crestian
Nos invitado den e programa aki ta Sr. Ir. Franklin Crestian. Ela nase 9 April 1943 na Boneiru den e bario di Rinkon. Un persona ku sigur den aña nan 70 pa 80 tabata hopi konosi na Boneiru. Entre otro den politika.


text:
KRALENDIJK – Ben Oleana kende ta eks direktor di Bonaire ‘Holding Maatschappij’ (BHM) a papia tokante e asuntu di e kompanianan. “Awe ta último bia ku mi ta papia di e asuntu di BHM. Mi tin responsabilidat pa papia di e asuntu aki, pa komunidat sa kiko tabata i a sosodé. Mi ta papia pasobra mi no ta keda ketu i ta kómplise ku loke ta inkorekto. E kos a kuminsá kaminda mi a drenta BHM, i tabata Anthony Nicolaas kende a dunami pabien pasobra a nombra Burney El Hage i mi persona den komisariado di BHM. Mi no tabata na altura ku mi ta den e posishon. Sí mi a manda un karta ku petishon, sinembargo mi no tabata na altura ofisialmente ku nan a nombrami den BHM. Despues di kòmbersashonnan mi a kuminsá ku e tarea na BHM.
Mi a risibí dokumentunan i a kuminsá lesa i tuma nota di tur kos. Solamente si bo ta den posishon komo direktor ta posibel pa tuma desishon den BHM. E momentu ei mi a pasa e proseso pa mi por a bira direktor pa por a aktua. Promé kos mi mester a hasi tabata buska hunta di komisario pa e kompanianan, esta Selibon, BonLab, TCB, TELBO i BOG. Huntu ku Burney nos a parti tarea i a kuminsá ku e trabou. Esaki mester a tuma lugá rápido. A pasa tur e proseso i tabata difísil pa haña hunta di komisario. Mester a tene kuenta ku hopi kos pa e hende por okupá e funshon. Yanüari 2020 no a nombra e hendenan. Gobièrnu a bisami mester motivá kada persona e motibu ku a skohe nan pa e tarea den hunta di komisario. Nos a buska un persona spesial pa yuda ku esaki. A hasi tur proseso i kos a keda pega pa por nombra hunta di komisario di e kompanianan ariba menshoná. A keda skùif e proseso kada bia ku algu pa no nombra e hendenan siendo tur kos tabata kla.
Nos a manda 4 karta pa pidi pa nombra hunta di komisario di e kompanianan. Tabatin algu ku mester a paga gastunan di lus di stadion. BC a atendé i esei no ta mi responsabilidat. Gobièrnu huntu ku gezaghèber mester responsabilisá loke a paga. Mi a manda un karta i a splika loke a sosodé, ku ami no por papia pa nan. Despues di e problema aki un otro a presentá. Trahadónan di ‘BonLab’ a presentá i a konta di nan problema. 1 di mart a aprobá i firma pa e hunta di komisario pa ‘BonLab’. Awor ta den proseso pa saka afó si na ‘BonLab’ tabatin bon òf no bon maneho. Na final lo determiná esaki.
Kos a kontinuá kaminda ainda no a nombra hunta di komisarionan di kompania i wak pa e kuenta anual ta kla. A yega sierto momentu, mas o ménos 4 siman pasa, i mi a bisa te aki mi ta yega. Si no regla e kosnan mi ta bai (TIG KOMESIE). Mi a sigui sinembargo miéntras tantu nada a sosodé. Mi a manda un karta pa tur esnan konserní pa loke ta trata loke mi ta hasi komo direktor di BHM.
Mi a tuma desishon pa stòp, pasobra mi no por traha ku un maneho asina. 6 luna mi a okupá e funshon, un trabou inmenso. Mas ku 60 ora di trabou. Mi tabata gana 5.300 dòler, trahando na BHM, djasabra i djadumingu. 4000 dòler mi tabata risibí den mi man. Tur gobièrnu tin falta den e situashon kaminda no tin direktor pa e kompanianan ariba menshoná. Den loke nan ku ami a tuma nota di dje ta ku tin hopi gastu innesesario ta tuma lugá. Entre otro asuntu di telefon i gastu di gasolin ta hopi haltu loke no tin mester.
Mester di maneho pa stòp e tipo di kosnan aki. Ami a hasi mi parti korekto i responsabel. Meskos ta e kaso ku loke mi ta hasi na Fundashon Cas Boneriano, kaminda mi ta hasi tur kos bon den un tim. Nos ta traha huntu den bon harmonia i kos ta bai den bon direkshon. Hopi problema tabatin i nos a lucha pa stabilisá e situashon, “e eks direktor di BHM Ben Oleana a menshoná.
Pa bolbe skucha e programa, klik aki:


text:
INVESTIGACION DI LEK DI DVG A KEDA CLA
Riba 22 di augustus 2020 Aruba a wordo sacudi pa un noticiaden prensa tocante lekmento dor di DVG (Departamento di Salubridad Publico) di informacion confidencial di pacientnan di COVID. Riba Whatsapp un lista tabata circulando di pacientnancu a wordo getest positivo pa COVID. Director di DVG a hacidenuncia riba 24 di augustus 2020 di violacion di secretoprofesional (ambtsgeheim).
Aunke a tene cuenta desde prome momento cu un eror humanolo por a wordo cometi, Cuerpo Policial di Aruba a start un investigacion bao guia di fiscal di Husticia. Esaki pa haya sa si a lek informacion confidencial y ken a lek y si tabataintencionalmente of no.
Den e investigacion a scucha 2 persona como sospechoso y 8persona como testigo. E investigacion a keda cla na luna di Mei ultimo y entrega na Ministerio Publico.
E investigacion a mustra cu un di e sospechosonan a berdadmanda informacion confidencial pa un e-mail robez. Esaki a bayaccidente. E acto aki, esta e ekivocacion, no ta hiba na sospechodi un hecho castigable, manera ta para describi den articulo2:232 di Codico Penal (Wetboek van Strafrecht). No por papia di intencion. E caso a bira un sepot.
Un di dos persona cu a wordo considera un sospechoso, a resultadi a wordo incorectamente marca como sospechoso. E caso aki tambe a bira un sepot.


text:
Walk for Paws ta un proyecto organisa pa un grupo di studiante di Univerty of Aruba, cu tin como meta pa recauda fondo pa Aruba Animal Shelter. Durante e ultimo simannan e compañeronan di klas; Zia Habibe, Yaella Lopez, Jo-Anne Noguera, Deandra Arends, Cindy Quintero y Kim Balcera tabata hopi activo bendiendo ticket na diferente localidad. E actividad ta diadomingo awor dia 14 di april saliendo pa 5’or di atardi for di Fisherman’s Hut na Malmok.
E organisadornan a scoge Aruba Animal Shelter pa realisa e proyecto aki door cu nan tur tin mascota, cu nan ta duna e cariño y cuido necesario. Nan deseo ta pa no mira niun cacho mas riba caya na Aruba, ya cu e cachonan aki ta termina den e ‘Kill Cage’. E ta un problema cu e turistanan tambe ta hopi consciente di e animalnan cu ta riba caya, y no ta contento di mira e mascotanan sin un hogar. Por lo tanto no solamente nos como ciudadano ta involucra sino tambe e turistanan. Nan vocifera nan preocupacion cu e situacion aki y nan a duna e studiantenan nan sosten mientras nan tabata bende ticket cu nan contribucion.
Walk for Paws diadomingo awor ta un ‘fun walk’ di 3K unda por participa cu of sin mascota. Esey kiermen cu bo no mester ta acompaña pa un cacho pa participa na e caminata aki. Ta importante si pa tur doño di cacho tene cuenta pa e mascota ta na un leash. Registracion ta cuminsa pa 4or y mey di atardi y ticket ta na balor di 10 florin pa persona.
Cu e ticket tin e chens pa participa den un rifa unda por gana ‘gift bags’ di Just4Pet y certificadonan pa ‘pet grooming’ obsekio di Fluffy Paws Exclusive. E team di boluntario di Aruba Animal Shelter lo ta presente na e evento pa bende algun mercancia pa recauda fondo. E cachonan lo haya nan treat y awa. Tur persona mester trece nan ticket pa por participa na Walk for Paws y na e rifa. Aruba Animal Shelter por haci bon uzo cu e fondonan recauda di e evento pa entre otro; sterilisa y castra tanto e pushi- como e cachonan, y ademas lo tin mas fondo pa cumpra cuminda pa e animalnan.


text:
KRALENDIJK – Masha duru Boneiru ta traha na e limpiamentu di e lima sargasso ku a laba yega na kosta ost. Fundashon di naturalesa Stinapa via Facebook i otro kanal ta yama hende bin yuda na Sorobon i Lagun.
“Nos ta konsentrá riba Lac i Lagun, pasobra ei tin hopi palu di mangel. Eseinan ta área vulnerabel kaminda tin hopi animal chikí hóben”, bosero Anouschka van de Ven di Stinapa ku ta manehá e parke di bou di awa ta bisa.
Boluntario den akshon
Djárason meinta trempan unu unu e boluntarionan ta yega. Nan ta saka e lima for di den awa dilanti di e sentro di windsurf Jibe City i na Beach Hut. “Bo tambe ke yuda?”, un di e boluntarionan ta grita un miron.
Tantu Van de Ven komo Monique van Gurp di Jibe City ta bisa ku nunka promé no tabata asina malu. “Nos sa trata kuné mas bia”, segun van Gurp, “pero e ora ei nos a limpi’é kaba promé ku diesdos or. Esaki a sosodé masha lihé den un anochi. I ayera e lima a keda drenta numa. Awor tur hende ta hasi loke nan por.”
Entre speransa i miedu
Djárason meinta tabata manera no tin mas lima ta drenta, pero Stinapa i e empresanan di deporte di laman ta biba entre speransa i miedu. Jibe City ta traha un apertura pa laman ganchu pa asina por sùrf atrobe.
“Sargassum no ta dañino”, Van de Ven ta splika. “Den laman Sargasso banda di Bermuda morkoi chikí i otro bestia ta biba di e lima. Tin bia tin pida ta kibra lòs i ta drif drenta laman karibe. E bia aki esaki a impaktá nos direktamente.”
E otro islanan den Karibe tambe tin hopi molèster, e ta bisa. “Si e laba subi kosta e ta atraé oksígeno for di e awa i e ora ei e kantidatnan ku a senk ta kuminsá putri. Esaki ta mata morkoi, kangreu i piska. Nos ta trata di saka nan afó na tempu anto despues laga nan bai atrobe.”
Ayudo di Bon Doet
E boluntarionan ta sigui saka, usando tabla di sùrf komo krenwa alternativo. E dianan binidero nan lo haña ayudo di Bon Doet, parti di e akshon di boluntario na nivel di Reino ku tin riba e islanan djabièrnè i djasabra. “Espesialmente pa e sargassum nan a añadí un akshon èkstra i nan ta bin yuda for di djaweps”, segun Van de Ven.
Entidat Públiko Boneiru tambe ta partisipá i ta pone un trùk disponibel pa bai ku e lima. Por us’é bon komo mèst i tin un hardinero kaba ku ta interesá.
‘Awor ainda e ta hole limpi manera laman, pero aworó e ta kuminsá hole masha stinki mes”- Monique van Gurp
E proseso di putrimentu ta kousa un holó masha malu mes. “Awor ainda e ta hole limpi manera laman, pero aworó e ta kuminsá hole masha stinki mes.” Segun Van Gurp ku kantidat mas chiki mes anteriormente por a sinti e holó te leu ayá.
Mal tempu
E echo ku e bia aki asina hopi lima a laba bini posiblemente ta pa motibu di e mal tempu nort di e área karibense. Van de Ven ta mira e kos ku optimismo: “Ta posibel ku e mal tempu riba laman ku awor ta spera na Boneiru tambe, lo plama e lima for di otro, i asina lo no tin mas sargassum ku ta bin drif drenta e bahianan. Nos mester warda mira.”


text:
KRALENDIJK – Nos a bin tuma nota di un buraku grandi, hundu i peligroso den ‘centrumgebied’. Por komprondé ku ta trata di un buraku ku ya tin algun siman kaba. A logra sera hopi buraku aki aya temporalmente pero e buraku aki den sentro di suidat ainda no a haña e atenshon nesesario pa tapa e buraku. Porsierto ta trata di un kaya ku hopi trafikashon di outo tur dia mirando ku ta den sentro di suidat. Ta un bèrgwensa ku ainda no a tapa e buraku.
Reportero di Live 99.9 FM a saka algun potrèt pa ilustrá e buraku.


text:
BAN REKORDÁ GEORGE WILLEMS I SU KANSIONAN MAS POPULAR
BAN REKORDÁ GEORGE WILLEMS I SU KANSIONAN MAS POPULAR
En konekshon ku 10 aña di fayesimentu,di nos
nos gran kantante internashonal George Willems,
dia 24 di yaniwari awٕó, bordo di Freewinds, lo tin
un show na su memoria. Dia 24 di yaniwari awó
ta kumpli 10 aña ku nos gran amigu, ruman i artista,
George Willems, a bai laga nos.
E anochi èi su amigunan, Artista, manera:
Rignald Vidal, Reinier Lijfrock, José Villasmil i su ruman Ernest “Kèkè” Willems ta interpretá algun di e kansionnan mas popular di George. Huntu ku nan lo tèi tambe su amigu/ruman, for di Aruba, eskritor, intérprete, Jossie Brokke. Jossie lo habri e anochi ku kansionnan konsiderá komo un refleho di nan amistat. Òf manera George mes semper tabata bisa:” mi ruman Papichi”. E anochi èi tambe tin un artista nobo ku ta presentá pa promé bia riba esenario públiko, pa asina manera semper George tabata hasi, duna oportunidat na hóbennan tambe.
Pa e gran okashon aki nos a prepará tambe un orkesta, formá pa músikonan lokal i di Freewinds. Tur areglo ya ta kla; músikonan i interpretenan tambe ta kla pa tur hende e anochi èi, bordo di Freewinds, tin un anochi inolvidabel, rekordando nos artista ku a optené e premio internashonal prestigioso, Gaviota di Oro, durante e Festival Di Viña Del Mar, Argentina, ganando Peabo Bryson komo e mihó intérprete di e festival. Un logro ku a pone no George so, pero ku tambe a tira lus riba nos Kòrsou!
Karchinan pa e konsierto aki lo ta optenibel na Mensings Caminada na rason di 35 florin. E rekoudashon ta bai pa Prinses Wilhelmina Fonds, ku semper George tabata kla pa duna su aporte na dje, i dos koro, komo estímulo, pa loke semper ela deseá, esta pa nos tin mas gruponan koral. Lamentablemente destino a disidí otro i ela bai sin por mira kon esèi ta birando realidat i su deseo ta birando realidat.
Pa tur esnan ku ta interesá den e bunita sho aki, pa rekordá nos George Willems, un rekomendashon: kumpra bo karchi adelantá!
Karchinan ta limitá i no ta posibel kumpra karchi na porta.
Pa mas informashon por yama:
5217712 / 6820548
Silvana Willems-Trinidad


text:
KOMUNIKADO DI KUERPO POLISIAL KÒRSOU Detenshon di estranhero sin dokumento
KOMUNIKADO DI KUERPO POLISIAL KÒRSOU
187 / 2017
6 yüni 2017
Detenshon di estranhero sin dokumento
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 6 di yüni 2017, alrededor di 09.10 or, durante di patruya Polis a detené dos
hòmber di nashonalidat Venezolano. Detenshon a tuma lugá riba Anasaweg / krusada
Caracasbaaiweg. E dos hòmbernan aki no tabatin e dokumentunan nesesario pa por
permanesé riba nos isla.
Alrededor di 10 or, un otro unidat ku tabata patruyá riba Seru Fortunaweg tambe a detené
un hòmber di nashonalidat Venezolano den e área, sin ku e tabatin dokumentonan
nesesario pa por permanesé riba nos isla. Tur e tres estranheronan ariba menshoná a keda
hiba pa Departamento di Imigrashon Rio Canario, kual a keda enkargá ku e investigashon i
deportashon di e estranheronan aki sin dokumento.


text:
Fundacion Lotto pa Deporte yudando pa futbol crece
Fundacion Lotto pa Deporte conhuntamente cu Arubaanse Voetbal Bond a haci posibel pa hiba e team campeon Coca-Cola Nacional pa participa den e ABC Cup, cu tabata Copa Antiano. President di e fundacion, Di-Stefano Wernet ta contento pa cu esaki. FLpD a haci un donacion di 15.000 pa asina yuda AVB p’e ABC Cup.
El a elabora cu semper nan a coopera cu AVB, unda cu semper nan a mira e importancia di e deporte rey futbol, cu tin hopi team, hopi atleta y fanaticada. E directiva di AVB a acerca Fundacion Lotto pa Deporte y di biaha a mira e importancia di recorda e campeonnan di Antias, e campeonnan di e campeonatonan Antiano. Pa cu esaki a dicidi di yuda AVB financieramente na e proyecto aki.
E ta un join venture entre AVB y Lotto, unda cu tur dia e ta historico. Di-Stefano Wernet a pidi pa tur hende cu por bay pa asina sostene e team di Coca-Cola Nacional na Boneiro, cual campeonato lo tuma luga na November. Tambe el a remarca cu mester sigui apoya e campeonato local cu a cuminsa. President di FLpD a invita tur hende pa yega stadion y apoya e deporte pa asina esaki bay padilanti. Deporte ta uni tur hende, pasobra deporte no ta mira raza, ni sexo, religion, politica pero pa tur hende uni den deporte cu fair play.


text:
ORANJESTAD – Dia 1 di October ultimo a cumpli 30 aña der servicio di gobierno di Aruba Sra. Esther Goedgedrag. Pa recorda e ocasion special aki Sra. Luenne Pieters directora di Departamento di Impuesto den nomber di Minister di Finansa, Asuntonan Economico y Cultura Sra. Xiomara Maduro a entrega na sra. Esther Goedgedrag e acustumbrado envelop, como tambe un regalo. Sra. Pieters a gradici Sra. Goedgedrag pa su añanan di servicio na nomber di gobierno di Aruba.
Sra. Goedgedrag a cuminsa cu su carera profesional na aña 1989 na momento cu ela solicita na Departamento di Impuesto pa por forma parti di e enseñansa Controleur der Belastingen cu a wordo organisa e tempo ey. Sra. Goedgedrag tabata empleado na Banco Central di Aruba den e seccion di “Research”. E Minister encarga cu Departamento di Impuesto e tempo ey, Sr. Trinidad den felis memoria a duna su aprobacion pa Sra. Goedgedrag por sigui e ‘opleiding’ aki y pa e periodo di aki ela wordo poni na disposicion di Departamento di Impuesto. Despues di a logra e diploma di Controleur der Belastingen Sra. Goedgedrag a wordo nombra na Inspectie der Belastingen. Durante su carera profesional na Departamento di Impuesto Sra. Goedgedrag a crece den su funcion di Controleur der Belastingen, Hoofdcontroleur der Belastingen, Hoofdcontroleur der Belastingen 1ste Klasse, Referendaris y actualmente ta forma parti di ‘Team Ondernemingen 2’. Mester menciona cu Sra. Goedgedrag a ricibi varios gratificacion pa su extra esfuerso pa diferente proyecto cu ela realisa pa e departamento ‘Team Ondernemingen 2’. Minister Xiomara Maduro ta yama sra. Goedgedrag masha pabien y ta gradici’e pa su contribucion como empleado publico ehemplar di nos pais Aruba.


text:
Rondweg – Diabierna anochi den careda di 11’or polis ta bay panort di e cura di ex Kooyman. Aki nan un boksmento a tuma luga, cu basta daño material.
Na yegada di polis nan ta topa un pick up Toyota Hilux color blanco, cu tawata pega contra un Hyundai Tucson.
Doño di e Hyundai tawata di bishita na un familiar y a staciona su auto dilanti e cas.
E la conta nos cu dado momento nan a tende un sonido fuerte y ora nan a sali e Hyundai cu tawata staciona mas pariba a wordo movi door di e impacto.
Aparentemente segun chauffeur di e pick up un cacho lo a crusa nan dilanti, causando cu ela perde control y bay dal e Hyundai Tucson staciona.
Dañona material ta basta.


text:
Gení: Idioma di Resistensha
Seri di Herensia Kultural
Gueni a keda eksistí algun tempu banda di Papiamentu, entre otro komo lenga sekreto. Mester tabatin diferente variante di Gueni. Segun Pader Brenneker† a keda un shen kantika asina i algun ekspreshon idiomátiko di e lenga akí (Brenneker, Benta – dos cien cantica dje dushi tempu bieuw; 1959 i Curaçaoensia – folkoloristische aantekeningen over Curaçao; 1961). Dr. Martinus Arion ta di opinion ku Gueni tabata un lenga krioyo basá riba Portugues, importá na e isla akí den mas ku un variante, pero ku un otro lenga krioyo Papiamentu, a push’é un banda durante tempu. (Martinus Arion, The Guene kriole of the Netherlands Antilles, Conference on the Society of the Caribbean Linguistics; 1980).
Den stat i besindario na Kòrsou tabata yama e lenga akí Guéni. E diferente nòmbernan pa e lenga ta derivá di Guinea, òf manera katibunan mes tabata bisa, Ginéwa. Tempu ku Papiamentu a nase i katibunan tambe a konos’é, nan a keda mantené Guene durante basta tempu komo un lenga sekreto. Sa yama e lenga tambe ‘lenga di luangu’. Por bisa pues ku luangu ta sinónimo di Gueni òf Guene. Luangu ta ademas lenga pa un grupo di tribu di Áfrika Oksidental ku tabata forma Reino di Luangu. Aki na Kòrsou tabata usa e nòmber luangu pa katibunan ménos kulto, pa esnan ku mas tabata mantené kustumber- i ideanan bieu. Tabata trata hopi biaha di esnan ku a yega di último na nos isla. Te dia djawe ainda e palabra luangu tin konsekuentemente e nifikashon di insivilisá, sin manera, amante di kolónan yamativo, i den poko palabra tur kos negativo (hende luangu, hasi kos di luangu, bisti luangu). Tabata yama e lenga tambe makamba, i ku ménos frekuensia masopaso i makwika.
E palabra Gené tabata referí tantu na e lenga komo na e hende ku ta papia e lenga: p’esei mes tabata usa e palabra Gené – konsiderando loke a splika anteriormente – pa un katibu ku tabata biba di un forma primitivo i no a adapt’é sufisiente na e bida di aki banda. Komo ku e lenga Gené tabata sirbi tambe pa lenga sekreto, a bin usa e palabra Gené tambe pa idioma den dòbel sentido. Na e plantashinan grandi kaminda e katibunan tabata biba i traha, a bin surgi vários dialekto, komo ku e katibunan tabata biba basta aislá for di mundu eksterior. Pa tal motibu a hasi diferensia na Kòrsou entre Gené di Lagoen, Kenepa, Porto Marie i di Sabaneta. Bándariba tambe tabatin su propio dialekto.
Algun generashon pasá ainda tabatin diferente bas di Gené i bas di kanto, hendenan ku por a hiba un kòmbersashon tantu na Papiamentu komo na Gené. Aki na Kòrsou, na Wespen, ainda tin algun ekspreshon fiho na Gené ku mayornan tabata usa pa muchanan no komprendé e kòmbersashon. Un biaha ku un mucha a kore bai, un hende a grita papia ku un hòmber un poko mas leu: “Wiri nama djebe” i esei a changa e mucha. E splikashon ta: “kue e mucha tene”. Algun otro ekspreshon ta: “Saíta nora”, sera bo boka; “Avú babè”, bo ta gaña; “Toro moro”, basta bon; “Dama siwèla”, laman ta brutu. Na Gené kabritu ta saú. Na Ref, parti di Otrobanda, tabatin un lugá kaminda ta mata kabritu yamá ka’i saú, kas di kabritu.
Den un kantika bieu “Zi mulena eh, ai toto na uzé”, mitar Gené i mitar Papiamentu, Janchi Doran, kantadó talentoso di Bándabou, ta trata e tema diskriminashon. E kontenido di e kantika ta nifiká: “Ora un blanku muri, hende pretu pober ta bini pa der’é, pero un blanku nunka no ta karga un pretu hib’é su graf.” Otro ehèmpel ta konta di kuater kargadó di hamaka na kaminda pa hiba nan shon hòspital kantando deseo di nan kurason: “Wacha dé!” Loke ta nifiká “Hink’é bou ‘i tera”. E tempunan ayá, si marcha di seú stanka muchu i ta parse ku no ta bai yega na tempu e hendenan na kabes ta animá e baliadónan ku un kantika spesial: “Waja waja kanumbambé”. Ke men “Sigui kana”. Despues ta bini: “Masú djanú”, di kasi mesun nifikashon.
Pida pida Gené, derivá di kantikanan bieu ta “Un tiger ta topa un leon”, “Chaká main bovi”.
Un kantika pa kòrda Áfrika ta kontené e siguiente pasashi: “Zaba tu keje, zaba tu nama we”.
Dios yuda pobernan ta: “Dan mina wadan mi vuelo, bashi sapotiti, kanga dunami man”. I Gran ta sinta riba buriku: “Zam puluzé”. Katibunan ta bula bai: “Ami ze zeila, kanumbolo mi Ze, Ze helo”.
Tin mashá vershon di kantika Gené tokante katibunan ku a bula bai Áfrika bèk. Un kantika di katibunan ku a ked’atras ta bisa: “Djowili ku Patagan, zan wego, zan wego, huèmi” anto esnan ku a bula bai di: “Ami Ze Zeila, ami Ze Zeila, Ze Ze, helo, ami Ze zeila kanumbolo, mi Ze Ze helo, tami boso mele, ami ze zeila, ami ze zeila”. No tin tradukshon konosí di e pida akí.
Manera nos a remarká kaba, tabata usa Gené komo lenga sekreto ora ke bisa algu ku no tabata ke pa shonnan sa. Ora shonnan a komprondé e asuntu, algun doño di plantashi a prohibí kantamentu di kantika Gené. No opstante, asta despues di abolishon di sklabitut na 1863 tabata usa Gené klandestinamente pa ekspresá sintimentu. Historia ta konta ku tabata kanta kantika Gené durante trabou na mina di Wama na Nieuwpoort. Ora a puntra nifikashon di e kantikanan hendenan tabata duna hopi biaha un otro nifikashon ku esun real. Asina hendenan sin poder tabata usa e lenga Gené komo arma kontra esnan poderoso.
Largu tempu lingwistanan a neglishá e lenga Gené pasobra e no a parse nan kompatibel ku un otro lenga Romano. Sin embargo, resientemente a deskubrí ku pa loke ta trata struktura, e lenga tin un paresido evidente ku e lenga “Crioula”, e Krioyo Portugues ku te awe nan ta papia na kosta Oksidental di Afrika (entre otro na partinan di Guinee Bissau, islanan di Kabo Verde, Senegal i Gambia). E similaridat akí ta sugerí ku Gené ta restante di un lenga nobo ku a surgi den e hafnan di Áfrika Oksidental for di kaminda, na siglo 16, a transportá katibu pa Kòrsou.
Fuente
– Sambumbu – Volkskunde van Curaçao, Aruba en Bonaire; Paul Brenneker, Curaçao, 1971.
– Zjozolí – Volkskunde van Curaçao, Aruba en Bonaire; Paul Brenneker, Curaçao, 1986.
– Encyclopedie van de Nederlandse Antillen – 2de herziene druk onder redactie van dr. J. de Palm, Zutphen, 1985.
– Beyond Slavery: The Study of enslavement through post abolition memory; Rose Mary Allen, 2009.
Teksto: drs. Lionel Janga. Pòrtrèt: Fundashon NAAM.


text:
Ciclista Hilliard Cijntje a keda na di 18 lugar den e Careda contra Holoshi den e Panam Games Lima 2019
Despues cu algun dia pasa e ciclista Cijntje a competi den e careda di pista awe un bes mas Cijntje mester a competi den e ‘time trial’ na Lima, Peru.
Hilliard a start su competencia pa 12:17, un careda di 38km cu tabata 2 buelta rond di e lama, un recorido no facil cu basta biento y frieu. Hilliard a core un tempo di 50:39.76 y asina a keda na di 18 lugar overall. Sin duda e nivel di Panamericano ta uno masha halto mes cu competidornan di taya mundial.
E ganador di e competencia a bira e Colombiano, Daniel Martinez Poveda cu un tempo di 44:22.71, na di dos lugar a keda Brazil y na di 3 lugar Chile.
Hilliard lo mira accion un biaha mas diasabra awo den Careda di Ruta.


text:
April 23, 2021
Buskando Boluntario
Biblioteka Nashonal Kòrsou ta buskando boluntarionan pa nos diferente departamentonan. Si bo tambe ke bira parti di nos tìm boluntario djis yena e formularo aki i nos ta tuma kontakto ku bo persona.
E kandidato ideal:
- Kuminsando for di 21 aña
- Ta gusta lesa i ta “leergierig”
- Ta disponibel mínimo 4 ora pa siman
- Dispuesto na traha den fin di siman
- Ke yuda prepará i ehekutá proyektonan
- Ta un persona ku por traha den grupo, pero tambe independiente
- Ta pro aktivo
- Ta asertivo
- Ta dominá idiomanan papiamentu, hulandes, ingles i spaño
- Tin afinidat pa traha ku hende ku ta buska informashon
- Sa kon ta traha ku kompiuter, tablet i telefòn selular?
Si bo ta kumpli ku tur loke nos ta pidi, tuma esaki komo un invitashon pèrsonal pa bo registrá bo mes via di e lenk aki:


text:
MAASSLUIS – E tim di futbòl di Kòrsou a empatá den e delaster wega di ehersisio bou di guia di coach di federashon Patrick Kluivert. Na Maasluis nan a hunga 2-2 kontra e tim di klase superior Westlandia.
Otro luna e tim di Kluivert lo hunga kontra Guyana (1 di yüni) i Islanan Virgen Merikano (7 di yüni). Den e wega ei lo disidí ken ta sigui pa e di dos ròndu di e kalifikashon di Caribbean Cup. Despues di e dos weganan aki Kluivert lo baha komo coach di federashon di Kòrsou.
Pieter Hofmann den kombersashon ku Patrick Kluivert
Chèns
Despues di un gol trempan den wega no tabatin masha kos ta sosodé. Ounke ku tabatin un multitut di oportunidat pa Kòrsou, e skor ora di hèftaim tabata 1-1. Coach di federashon Kluivert no tabata satisfecho. “Si bo mira kuantu chèns nos ta haña, esaki mester bai hopi mas mihó. Den e promé mitar di e wega nos a hunga mas malu ku kustumber, i nos a pèrdè e bala hopi bia sin tin nodi.
Ademas atakante Rangelo Janga por a reklamá ku e no a haña penalti ora ku e kiper di Westlandia Edgar Leerdam a torpedi’é den e área penal.
Di dos parti
Kluivert a kambia algun hungadó durante hèftaim. Ounke ku Kòrsou tabata mas mihó e skor a keda balansá: 2-2. Coach di federashon: “Den e di dos mitar mi a mira un otro dinámika. No ta fásil pa di repente kuminsá hunga e mihó wega di nunka, pasobra e mucha hòmbernan no sa hunga huntu hopi.”
Entrante promé di yüli Kluivert ta bira treiner di e A1-juniornan di Ajax. E klup di Amsterdam a tah’é di kombiná e dos funshonnan. Kluivert: “Lástima. Mi por komprondé si, pasobra otro aña lo mi ta hopi okupá. Ku doló den mi kurason mi ta tuma despedida komo coach di federashon.” Kluivert lo sigui hunga un papel den fondo si.
Futuro
Futuro di e onsena kurasoleño ta pinta bon segun Kluivert. “Nos ta efektuando un bon serie. Ounke ku awe nochi lo mi tabata ker a sera ku un ganashi.”
Bònt di futbòl FFK ta buska un coach di federashon nobo pero tin tiki moda finansiero. Pa e motibu ei ta buska un treiner hóben, òf un persona ku hopi ekperensia ku finansieramente ta bon pará kaba, ku e no tin nodi di hasié mas pa e plaka.
Outor Pieter Hofmann


text:
E Sous krioyo perfekto / E sekreto di e sous perfekto
Sin kita, sin pone, sous ta parti esensial di un plato su totalidat. Bo por konsider’é komo e reina di plato. Aparte di ta enrikesé sabor di bo kuminda, e ta sòru pa e presentashon di e plato ta visualmente mas atraktivo. Banda di esaki, sous por tin asta un balor nutritivo agregá na e kuminda. Mi sa ki bo ta pensa. ‘Dikon lo mi tin ku siña traha un sous; ta kos masha fásil’. E kontesta ta simpel, VARIASHON! E chèns ta grandi ku mayoria biaha bo ta traha e mésun sous. Lo bo n’ ke sa un otro forma pa traha bo sous i asina duna bo kuminda un toke diferente? Wèl si bo kontesta ta sí, e reseta akí di Itel Cicilia, ta esun ku definitivamente bo tin mester. Bo ta bai siña e sekreto pa traha un sous krioyo eskisito ku ta hiba sabor di bo kuminda na nivel di dushi X10. Garantisá!
Loke bo ta bai siña
- 5 tep fásil pa traha un Sous krioyo ku un toke diferente den ménos ku 5 minüt
- E sekuensha korekto pa agregá kada ingrediente di manera ku bo sous ta riku na sabor i bon balansá.
- Téknika di kòki profeshonal ku por hiba sabor di bo kuminda na e siguiente nivel.
Konosementu
- Pa por sigui e kurso akí no ta rekerí konosementu avansá di kushina. Tur paso ta ser spliká di un manera fásil i komprendibel.
Kurso akí ta inkluí
- Video ku durashon di 12 minüt i 17 sekònde
- Akseso ilimitá na video
- Akseso via selular i kòmpüter


text:
ORANJESTAD – Diestres arubano so a mèldu komo boluntario pa yuda limpia zeta na kosta nort di Aruba e dianan aki. Rino Hermans, direktor di e Ofisina di Kombatimentu di Desaster, ta bisa ku mayoria hende a mèldu pa wikènt. Pero no ta sigur si e servisionan di gobièrnu ta tene aktividat di limpiesa den wikènt.
Serviso Arubano di Obranan Públiko (DOW, Dienst Openbare Werken) ayera a disidí pa diariamente pone diferente tim pa limpia e playanan i bahianan na kosta nort. Fin di aprel un desaster di zeta a tuma lugá na Trinidat kaminda un kantidat grandi di zeta krudo a lèk for di un tanki di zeta di e kompania di zeta di estado Petrotrin. E zeta krudo e último dianan aki a laba yega Aruba, Boneiru i Kòrsou.
Parke nashonal Arikok a habri un registro di inskripshon pa boluntario. For di djamars anochi tin yamada pa bin yuda e dianan binidero huntu ku timnan di DOW i e servisio di kohe sushi Serlimar.
E parti ost di kosta nort, entre Rincon i Boca Grandi a haña sla duru, Rino Hermans, direktor di e Ofisina di Kombatimentu di Desaster ta bisa. Te ainda e playanan na kosta sùit di e isla no a susha. No ta sigur si e aktividatnan di limpiesa lo sigui e wikènt aki. “Ta posibel ku e kantidat di pida pida zeta di repente lo bira ménos. Ademas trabou den wikènt ta kosta èkstra. Pero tur servisio ta pará kla”, segun Hermans.
Claim
Tin grupo di hende ku di nan propio inisiativa ta bai playa pa piki e pidanan di zeta. Hermans ta deskonsehá esaki. “Ta trata di mas kos ku solamente limpia e playanan. Nos mester traha ku presishon pa tuma un inventario di tur e material dañino ku a piki”, Hermans ta enfatisá. E ta deklará ku tur aktividat ta tuma lugá bou di supervishon di Regional Marine Pollution Emergency, Information and Training Centre (REMPEITC). Ku e inventario por eksihí kompensashon pa daño i perhuisio di e kompania di zeta Petrotrin di Trinidad.
P’esei ta importante pa identifiká e zeta pa medio di investigashon komo e zeta ku a lèk for di un tanki na e refineria di Petrotrin na Pointe-a Pierre na Trinidad. E proseso ei ta koriendo aktualmente, Hermans ta bisa. Despues por warda e tarballs i e plaknan di zeta den un pos bieu di breu riba e tereno di refineria na Aruba.


text:
Cumpliendo cu e compromiso di duna un servicio superior na su clientela
E-Post di Post Aruba NV ta cera acuerdo cu APG Global pa maneho di carga na Merca
For di su nacemento, E-Post a sa di gana e confianza di comunidad di Aruba pa e bon servicio cu semper a sa di brinda pa ora di haci ‘online shopping’ internacionalmente. Pa duna un mihor ‘online shopping experience’, for di algun tempo caba y prome cu e crisis di COVID-19, Post Aruba NV ta realisando diferente adaptacion y mehoracion pa por cumpli cu e demanda creciente di su clientela. Pa cu esaki, E-Post a cera un acuerdo cu APG Global, cual ta un compania di renombre mundial y cu un experiencia amplio di mas di 20 aña den e mundo di cargo y e-Commerce.
Maske cu e crisis di COVID-19 a trece un gran cantidad di reto pa mundo henter, Post Aruba NV ta consciente di e necesidad creciente di haci compras online cu tin na Aruba. Mirando e crecemento substancial di carga y cliente nobo cu E-Post a conoce durante e temporada di Shelter in Place y Cuarentena, mester a haci adaptacionnan repentino den e forma di traha, cual por a trece algun retraso den su distribucion. A analisa e situacion riba un base diario y hunto cu e partner nobo, esta APG Global, a introduci servicionan nobo y mas conveniente cu ta adapta na e comodidad y siguridad di E-Post su clientenan, y cu ta cumpli cu e principionan di e ‘Normal Nobo’. A traha incansabelmente hunto cu APG Global pa por sigura cu e clientela di E-Post lo sigui disfruta di e bon servicio, liher y na mihor prijs cu semper a caracterisa nos compania prome cu e crisis di COVID-19 a bati na porta di mundo.
For di algun tempo caba E-Post ta informando su clientenan via e-Mail di e cambionan cu ta tumando lugar, y tambe ta suministrando cada cliente su adres nobo na Merca. Ta importante pa bisa cu e adres anterior cu clientenan di E-Post tabata uza, no ta den servicio di Post Aruba NV mas. Si pa un motibo of otro tin cliente cu no a haya nan adres nobo na Merca, por tuma contacto libremente cu nos via e-Mail na customerservice@postaruba.com y/of angeliqueras@postaruba.com pa pidi e adres nobo.
Finalmente Post Aruba NV ta gradici nos clientenan pa e apoyo incondicional y continuo, como tambe pa e pasenshi durante e temporada dificil cu ainda nos ta enfrentando. Post Aruba NV, como Compania Estatal, tin e compromiso pa sigui traha na beneficio di nos comunidad buscando semper pa brinda un mihor servicio.


text:
Cosecha tin pa luna di juni workshopnan creativo plania na su localidad di San Nicolas. Tambe tin pakete di DIY (Do-It-Yourself) na benta p’esnan cu kier ta creativo na cas.
Diahuebs 24 di juni tin e siguiente workshop di mosaic di e artista local Merveline Geerman. Como parti di e serie di animal local, e biaha aki lo por traha e blenchi.
E workshop aki ta di 18.00 – 20.00. Tin un prijs pa por participa, cu ta inclui material y bebida refrescante. Edad pa por participa ta 15 aña bay ariba.
Tambe e piesa di blenchi ta disponibel como pakete di DIY. Delaster dia pa registra y paga p’esaki ta diahuebs 24 di juni y diabierna 2 di juli por buska e pakete na Cosecha Oranjestad.
Diasabra 27 di juni e artista Lorraine Evans tin un workshop na San Nicolas. E biaha aki Lorraine ta guia e participantenan durante un workshop di “Watercolor painting” y “Pencil Drawing”. P’e workshop aki, lo pinta e anker cora di Sero Colorado, mientras ta siña e diferente tecnicanan.
E workshop aki ta di 14.00 – 16.00. E prijs ta inclui material y bebida refrescante. Edad pa por participa ta 14 aña bay ariba.
Recientemente Cosecha a introduci e paketenan di DIY di AruFlamingo. AruFlamingo ta conoci pa su piesanan di arte traha cu PVC. E linea di parha cu nan ta traha y tambe ta bende via e tiendanan di Cosecha ta inclui entre otro flamingo, barica geel, patrishi y mas parhanan local. Mirando cu AruFlamingo su mision ta pa duna aporte na proteccion di naturalesa y na educacion di esaki, nan a lansa un pakete di DIY unda por traha un cas di paharito cu e material di PVC y palo. Y riba e cas por pinta un diseño propio p’asina embeyece esaki.
Delaster dia pa registra y paga p’esaki ta diahuebs 24 di juni. Diabierna 2 di juli por buska e pakete na Cosecha Oranjestad. E pakete aki ta inclui tur material pa traha e cas di paharito, verf, kwashi y instruccion. Edad pa por participa ta 10 aña bay ariba, pero supervision di adulto ta necesario ora usa clabo y schroef pa traha e cas.
Pa mas informacion por tuma contacto cu Cosecha Oranjestad na telefon 587-8709. Tambe por manda un email na cosechaworkshop@gmail.com.
Pa por keda informa di Cosecha su workshop, artesano, artista y nan webshop nobo por bishita nan Facebook page: Aruba-Cosecha, Instagram page: cosecha_aruba y Webpage: www.arubacosecha.com.


text:
WILLEMSTAD – Remses Rafaela ta bèk ku un otro produkshon kreativo titulá TOPA, un
serie di tres enkuentro di baile i músika, unda e inspirashon fundamental ta e
interkambio i konekshon pa medio di kultura. Aki Rafaela, fundadó di Stichting Passion
& Skillz, a invitá perkushonista Vernon Chatlein i bailarinnan POM Arnold, Sarada
‘Sarita’ Keilman i Dalton Jansen pa partisipá den un diálogo entre músika i baile. TOPA
lo tuma lugá dia 7, 14 i 21 ougùstùs próksimo, di 8’or pa 9’or di anochi (ora hulandes)
na het Klooster den Afrikaanderwijk, na Rotterdam.
E propósito di TOPA ta pa eksplora e profundidat di lenguahe i identidat di baile pa siña mas di e
raisnan di otro i e núkleo kultural. Aki, Rafaela ta utilisá su raisnan i herensia afro karibense komo un
medio di konekshon i inspirashon, basá riba su konvikshon ku mundu mester esaki mas ku nunka.
Segun Rafaela, e kultura afro karibense tin estilonan speshal di baile i músika tradishonal, ku ta un
parti importante di nos patrimonio kultural. Durante TOPA, e artistanan ta trata pa konosé otro,
buskando similaridatnan, i na mes momentu, selebrá nan diferensianan. “Mi idioma ta e vehíkulo
unda mi ta ekspresá e diversidat di mi raisnan, kultura i mi diferente orígennan den un fushon úniko.
Mi herensia kultural ta mi núkleo i ta guía tur mi trabou. Esaki tambe ta e kaso ku TOPA “, segun
Rafaela. E seshonnan durante TOPA, ta un biahe interaktivo, unda ta diskubrí diferente forma nobo
di ekspreshon, inspirá pa desafíonan musikal, konekshon personal i asignashonnan kreativo di rais i
identidat. TOPA ta trata di konosé, buska similaridat i alabes selebrá nos diferensianan.
REMEKS ‘FANGU NAN’
Komo rapper MuisjeMuis, Rafaela a lansa diferente proyekto memorabel, pero su delaster
produkshon titula ‘FANGU NAN’ ta un ‘summer banger’ garantisá. E remeks di e piesa akí lo keda
lansá otro siman i a keda produsí pa e talentoso Slick huntu ku rapper Jaido i Farly SMC. Rafaela
tambe ta konosí pa su pelíkulanan i produkshonnan multi disiplinario, fo’i un perspektiva afro
karibense. Komo produktor teatral, Rafaela a sa di desaroyá bou di alanan di MAAS Theater en
Dans, i e ultimo añanan, esaki a resultá den diferente produkshon. E mas resien ta ‘Wijzer’, un obra
espesialmente pa mucha, i e investigashon artístiko ‘Mi Mama’.
KARCHI ‘EARLY BIRD’
TOPA ta e promé produkshon di Rafaela su propio fundashon Passion & Skillz. Si bo ta na Hulanda,
bo por asistí en persona na Het Klooster, pero e produkshon tambe lo keda transmití via di
‘livestream’. Esnan ku no ke keda afo, por kumpra karchi ‘early bird’ na rason di 5 euro so via
www.passion-and-skillz.com/topa. Bo por paga ku bo tarheta di krédito i lo bo risibí bo link di
akseso via e-mail. TOPA a keda realisá huntu ku Stichting Droom en Daad i ta posibel danki na
Stichting Humanitas.
Pa mas informashon en futuro, korda inskibi pa e ‘nieuwsbrief’ di Stichting Passion & Skillz riba nan
wèpsait www.passion-and-skillz.com. Por siguí Remses Rafaela riba vários plataforma sosial manera
Facebook.com/remses.rafaela i Instagram.com/muisjemuis


text:
Komo klousura di Dia Mundial di Alzheimer djamars 21 di sèptèmber último, direktva di Fundashon Alzheimer Bonaire a presentá e pelíkula “WEI” den sala di Konferensia Piet Mondriaan na Courtyard Marriott Resort.Tantu Gezaghebber sr Edison Rijna komo Diputado sra den Heyer huntu ku mayoria di e presentenan tabatin e T-shirt hel di Fundashon Alzheimer Bonaire bistí ku e tema internashonal “Konosé Demensia, Konosé Alzheimer” i nan por a gosa di “WEI”, un dokumentario di Ruud Lenssen, den kual e ta presentá e trayekto di demensia i e kuido di su mayornan.
Tur hende a eksperensiá e pelíkula komo un realidat, pa sierto persona e tabata fuerte pero tòg un historia yen di amor tokante kon frágil i pasahero bida por ta.
Mirando e gran pedida i interes di esnan ku no por a bini e presentashon aki pa motibu di e medidanan di Corona, direktiva di Fundashon Alzheimer Bonaire a desidí pa ripití e pelíkula riba Dia di Grandinan, djabièrnè 1 di òktober próksimo na Courtyard Marriott Resort atrobe den sala di Konferensia Piet Mondriaan, 19.30 or. Karchi di entrada ta US$12.50 i ta optenibel serka miembronan di direktiva i boluntarionan di Fundashon Alzheimer Bonaire.
- Ta mundialmente kustumber ku riba Dia Mundial di Alzheimer ta publiká e rapòrt Mundial di Alzheimer. Na final dje pelíkula direktiva di Fundashon Alzheimer Bonaire a hasi uzo di e oportunidat pa a entregá e rapòrt 2021: “Journey through the diagnosis of dementia” na Diputado di Kuido di Salú sra Nina den Heyer den presensia di Gezaghebber sr Edison Rijna i tur e presentenan; por mira e pòrtrèt athunto.
- Direktiva ta hopi agradesido na tur esnan ku a kontribuí na e anochi di pelíkula sumamente eksitoso aki i ta invitá tur interesado pa e ripitishon, otro siman djabièrnè.


text:
Mi ta hinca mi mes den e debate como un ex-piscador cu harpun. Ami tabata un di e prome Arubianonan cu a practica spear fishing na Aruba. Esaki tabata na 1949, hopi aña pasa! Mi ta kere cu 90 % di esnan cu ta lesando e articulo aki ni sikiera a nace ainda.
E tempo ey, spear fishing tabata djis un otro deporte nobo cu algun Arubiano a gusta. No tabatin protesta contra di dje. Te hasta, “Lorito Real”, e semanal di Sr. “Pachi” Jonkheer, a haci un caricatura di mi cu mi ekipo di spear fishing. M’a laga spear fishing pa mi por a dedica mas tempo na baseball
Aparentemente, den añanan cu a sigui, spear fishing a bira enemigo di ambientalistanan. Hopi estudio haci pa diferente entidad cientifico renombra mundialmente a coclui cu piscamento cu harpun ta dañino pa nos ecologia. Piscadonan cu harpun ta scoge un pa un e pisca cu e kier coge y piscadornan cu harpun, entre otro, ta mata e piscanan mas grandi cu ta recrea otro pisca grandi, lagando e mas chikitonan so. Ningun otro forma di pisca ta ofrece e piscado e selectividad manera piscamento cu harpun.
Parce cu Ministernan di Husticia (Sr. Bikker) y di Transporte, Telecomunicacion y Sector Primario (Sr. Romero) ta haya nan mes den un situacion dificil pa haci un decision similar na hefenan di estado cu mester scoge entre opcionnan causa pa COVID-19. Ta bay cu ciencia, of ta scoge pa nan antoho (capricho?).Ta bay di acuerdo pa permiti piscamento cu harpun of ta tene nos pais na convenionan inernacional cu ta producto di e estudionan cientifico.
E argumento di esnan cu kier elimina e prohibicion pa algun piscado sin trabou cu ta “pasando hamber” por busca cuminda cu su harpun no ta convence mi. Nan mester busca un harpun, locual lo costa nan hopi mas cu un bol si liña y algun anzue. Nan por pisca di barancanan si bay den un boto. Y si nan a tene nan mes na nos leynan, nan y nan harpun bieu mester ta hopi frusto.
Manera redaccion di un corant ta remarca, tratadonan internacional no conoce suspension temporal. Mi ta kere cu Aruba mester bay cu ciencia y no mishi cu e tratadonan internaconal cu a bin na vigor despues di hopi studio cientifico. Mi no ta kere cu un supension temporal ta e solucion pa nos piscadornan cu ta “pasando hamber”, y tampoco lo beneficia pueblo di Aruba.


text:
Cartagena de Indias
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Cartagena, conoci durante era colonial como Cartagena de Indias, ta un cuidad na Colombia y capital di e departamento Bolívar. Su poblacion metropolitano ta conta 1,028,736 habitante na 2019.
E ta un puerto importante na costa norte di Colombia den region di costa caribense. Funda na 1544, e ciudad ta ubica strategicamente entre e riunan Magdalena y Sinú, locual a facilita acceso na e interior di Granada Nobo y a convertie den e puerto mayor pa comercio entre Spaña y su imperio ultramar y estableciendo asina su importancia fo'i inicio di decada 1540.


text:
ORANJESTAD – “Mi ta ferwagt sí ku lo bini koperashon regional. Si tur hende ta koperá shen porshento, esei sí ta e pregunta ainda. Pero si tin espasio, mi ta ferwagt sí ku por.”
Esaki Jacco Vroegop, direktor di Hospital Horacio Oduber na Aruba ta bisa di e koperashon entre e hòspitalnan den e parti karibense di reino. Anteriormente Ret Karibense a skibi ku Aruba tabata reservá den henter e proseso di lantamentu di e koperashon di hòspital Dutch Caribbean Hospital Alliance.
Vroegop ta splika ku nan tabata reservá, pasobra na promé instansha tambe a papia di move e kuido básiko. Aruba no tabata di akuerdo.
“Esaki aki aya a trese poko diskrepansia den henter e relato pasobra ku esei teorétikamente bo por pèrkurá pa henter poblashon tin ku biaha mas. Miéntras ku segun mi bo mester pèrkurá pa médikonan biaha mas. I tene pashèntnan mas serka di nan lugá, serka nan mes famia i e sistema di kuido ku nan konosé.”
Entretantu a skrap e punto aki, Vroegop ta bisa, pero pa sobrá, hòspital í gobièrnu arubano ta riba un liña den e proseso di koperashon, ku e outonomia di e hòspital tambe mester ta garantisá i tambe un kampo di wega igual. E último aki pa esun hòspital no por ekskluí e otro, Vroegop ta splika.
“Aruba lo no aseptá tur kos kueste loke kueste. Pasobra nos ta prekupá pa e midí den kua nos por mantené e direkshon nos mes tokante loke ta sosodé aki i loke nos ta hasi. Kos no ta bon finansieramente, na Kòrsou tampoko, asta mas malu. Ta un base ekstraordinario kon bo mester kolaborá den un situashon masha pober. Ke men mester por hasi masha bon palabrashon tokante esaki.”
Den e proseso tambe tabatin transparensia insufisiente Vroegop ta bisa, i ‘na e momentonan eksakto a deliberá muchu poko’. “Nos djis ke klaridat promé ku nos drenta un matrimonio.”
Hòspital den problema
Masha tempu hòspital tin debe. Aña pasá e plan tabata pa spar 18 mion florin pero esaki a resultá 11 mion ménos.
Vroegop: “Hòspital añanan largu a hasi mas ku loke tabata pag’é. Ke men nos tabatin masha poko sèn pa invertí: den hende, edukashon, pero tambe aparato nobo, mantenshon. I e ora ei e hack a bini ku a kosta masha hopi sèn. Despues kisas lo tabata mas huisioso pa paga e ranson.”
Banda di esaki ta kòrta 5 porshento di hòspital pa motibu di e fiansa hulandes di corona ku kua e isla mester spar 60 mion florin na gastu di kuido. “Pa hasi hòspital finansieramente sano, inisialmente nos mester di 23 pa 25 mion. I strukturalmente 15 mion. Ku e deskuento di 5 porshento, esei ta 12 mion, nos tin un défisit di 27 pa 30 mion pa aña.”
‘Si nos no haña mas sèn, nos lo no skapa di tuma medida berdaderamente riguroso’
E direktor di hòspital ta bisa ku esaki ta asina pèrtá ku na fin di e di tres kuartal òf kuminsamentu di e di kuater kuartal di e aña aki, hòspital ta den problema atrobe.
“Si nos no haña mas sèn serka AZV (seguradó nashonal di kuido) òf gobièrnu, nos lo no skapa di tuma medida berdaderamente riguroso. I esei kisas ke men kòrta un bia mas den e salarionan di empleado. Loke no ta un bon solushon, pasobra ta un sírkulo visioso ku ta bai abou. Finalmente hopi hende lo kita for di trabou. Òf nos mester bisa: esaki ta e kuido máksimo ku nos por entregá i na final esaki ke men lista di espera mas largu òf kisas daño serka hende pasobra nan mester a warda muchu largu.
E direktiva ta trahando riba un plan stratégiko ku ta kla aki 6 pa 8 siman. E hòspital di den futuro Vroegop ta spera lo bira un kombinashon di dunamentu di kuido básiko ku ta relativamente karu ku entrada ku mester bini di turismo médiko i di kuido privatisá tambe.
“E hòspital ta un área relativamente karu. Pero si pa sierto parti di kuido bo drenta un joint venture ku otro hòspital i privatisá partinan pa un konsepto toko den toko, e ora ei naturalmente bo por suministrá turismo médiko i asina bira interesante pa un invershonista.
Vroegop entre otro komo direktor anterior di World Eye ta konosí ku kombinashon di kuido públiko i privá den un institushon. E klínika di wowo aki ku hopi establesimentu entre otro na Hulanda, ta di un grupo di invershonista turko. Den e plan stratégiko pa saka e hòspital arubano for di debe, lo lanta e idea tambe pa atraé dunadó di kapital eksterno. Sigur si na Aruba no tin sufisiente sèn, pa por keda paga kuido.
E direktor di hòspital ta bisa ku e no tin invershonista na bista ainda. Ademas ta eskoho ku mester hasi huntu ku gobièrnu/polítika, e ta haña. “Mi ta kere sí ku gobièrnu finalmente mester hasi eskoho tokante ki kuido nos ke na e isla.”
Mundialmente e diskushon di privatisashon di kuido di hòspital ku e krísis di corona a bira aktual atrobe. Espesialmente pasobra na paisnan manera India hopi hende no por a haña kuido pasobra privatisashon a hasi esaki muchu karu. Riba pregunta si ku e plannan nobo di privatisashon i invershonista privá, esaki posiblemente por sosodé ku pashènt arubano tambe, Vroegop ta bisa:
“Nunka. E kuido básiko ta keda garantisá. Bo mester para habrí esnan ku ke akseso na kuido mas rápido òf ku ke paga mas. I e ora ei bo por pèrkurá ku e sèn ta drenta bèk den e fondo general na bienestar di tur hende.”


text:
KRALENDIJK – Flamboyan Lottery B.V a selebrá 20 aña di eksistensia i esaki no por a pasa sin un selebrashon. Geraldine Emerenciana propietario di e negoshi a selebrá huntu ku klientenan durante e dia. 20 kliente tabatin e chèns pa partisipá i gana un montante pa bolbe kumpra number. Tambe tabatin oportunidat pa kohe un papel den bola di glas i ku e chèns pa gana number e anochi.
Geraldine a konta ku el a pasa den tempu ménos bon, sinembargo el a logra surpasá e situashon i kontinuá awor ya 20 aña. El a konta ku yùfrou Angela de Palm Q.E.P.D. tabatin e kantor na Amboina, esta e di 2 filial di Flamboyan Lottery B.V.. “E tabata un tremendo persona ku a yudami hopi. Despues ku el a fayesé, mi a kontinuá solamente ku un ofisina ku ta bende number .
Mi stima e klientenan i pa e motibu aki mi a tritnan den diferente forma selebrando 20 aña. Klientenan semper ta alegre papia algu prèt pa tur presente hari miéntras nan ta kumpra number,” Geraldine a bisa e atardi.
Kombinashon di potrèt ta ilustrá algun di esnan ku a selebrá atardi huntu ku propietario di Flamboyan Lottery.


text:
ORANJESTAD – E pandemia ocasiona pa e virus COVID-19 a trece un cambio drastico den nos economia y nos mercado laboral. En conexcion cu esaki Departamento di Labor & Investigacion (DAO) ta desea di haci un inventarisacion di e situacion laboral y den e cuadro aki ta acerca tur compania pa entrega un Registro di Personal COVID2020.
Basa riba artículo 30, prome inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister) na director di Departamento di Labor & Investigacion ora cu su persona haci un yamada na e compania.
Den e Decreto Nacional Registronan di Ordenansa Laboral 2013 ta regla e modelonan di e Registro di Personal. E Registro di Personal ta consisti di tres parti, Modelo 1A, unda ta yena e personal actual trahando/registra na bo compañia riba 30 juni 2020; Modelo 1B, unda ta menciona e necesidad di personal pa e ultimo mitar di aña 2020 (di juli 2020 pa december 2020), tumando cuenta di e situacion real di nos economia y Modelo 1C, na unda e necesidad di personal pa cada proyecto specifico den e ultimo mitar di aña 2020 ta menciona.
Entrega di Registro di Personal COVID2020 ta obligatorio pa tur compania na Aruba y mester entreg’e den e periodo di 10 di juli 2020 te cu 9 di augustus 2020.
E forma di entrega di e Registro di Personal COVID2020
E unico forma cu por entrega e Registro di Personal COVID2020 ta den e forma digital. Desde 9 juli 2020 por download e formulario digital, Registro di Personal COVID2020, cu ta consisti di 3 pagina for di website www.daoaruba.com of www.gobierno.aw of por haci un peticion via e-mail na aanvraagpr@gmail.com y DAO lo mail bo e formulario digital.
Den caso cu bo compania tin un of mas sucursal/ filiaal, DAO ta haci un peticion pa yena e Registro di Personal no solamente pa e oficina principal (hoofdvestiging) (p.e. kvk-nummer 5555.0) pero tambe pa cada sucursal/ filiaal (p.e. kvk-nummer 5555.1, 5555.2 etc.). Ta wordu pidi tambe pa indica cua trahadonan ta rouleer door di pone un strea (*) den kolom patras di e kolom “No.” ariba e formulario digital.
DAO ta informa cu ta obligatorio pa yena tur 3 modelo. Den caso cu no tin necesidad pa personal of necesidad pa personal pa cada proyecto specifico pa 2020, ta yena nihil ariba modelo 1B y modelo 1C.
Unda y con por entrega e formulario di Registro di Personal COVID2020
DAO ta haci un peticion pa hinca e datonan den e formulario digital, segun e modelo stipula pa ley, y manda nos esaki na e-mailadres dao.prcovid2020@gmail.com.
DAO lo manda e compania un e-mail como comprobante cu a ricibi e Registro di Personal COVID2020. Tene cuenta cu si bo a entrega e Registro di Personal 2019-2020, tambe bo mester yena atrobe e Registro di Personal COVID2020.
Den caso cu e Registro di Personal COVID2020 no ta corectamente yena y DAO a comunica esaki na e compania pero e compania no a adapta e Registro di Personal, lo considera esaki tambe considera esaki un incumplimento di parti di e compania.
Pa companianan cu ta haci uzo di un intermediario (p.e. accountings- of adviesbureau) ta recorda nan cu cumplimento di nos leynan laboral ta un obligacion di e dunado di trabou y no di e intermediario.
Companianan cu no ta cumpli cu entrega di e Registro di Personal COVID2020 aki den e periodo menciona como tambe esnan cu no a entrega esaki e aña anterior ta den incumplimento cu articulo 30 di e Ordenansa Laboral 2013. DAO lo bay over pa tuma accion contra esakinan despues di e fecha di 9 augustus 2020.
E compania lo ricibi un sancion administrativo di Afl. 5.000,- pa no cumpli cu e obligacion di entrega di e Registro di Personal COVID2020.
Si tin mas pregunta tocante e Registro di Personal por tuma contacto cu Sra. Louisetty Croes na 5237722 of via email louisetty.croes@aruba.gov.aw of dao.arbeidsmarktaruba@gmail.com of cu un funcionario di Bureau Arbeidsmarktonderzoek na 5237720.


text:
WILLEMSTAD – Según VENEX, e asosiashon ku ta sali pa derechonan di venezolano na Kòrsou, “nada no a kambia” despues di e enkuentro informativo ku Minister di Hustisia, Quincy Girigorie, a organisá na plenchi Wilhelmina. Ombudsman tambe a saka un rapòrt devastador resientemente, kaminda ta tilda ministerio di hustisia di implementashon di un maneho di asilo defisiente. Na mart último, Nashonnan Uni ofisialmente a deklará e situashon na Venezuela komo un krísis humanitario.
Ana Madero,Mary Goiri i Jennifer Sifontes di Venex den kòmbersashon ku Deya Mensche
VENEX a akusá e departamento di imigrashon di deportá spesífikamente e venezolano ilegal promé ku esaki por apelá pa asilo polítiko i no ta duna nan akseso na un abogado òf representante legal. Segun Ombudsman Keursly Concincion, esaki ta bai kontra di artíkulo 3 di EVRM, kaminda ta prohibí di deportá e personanan akí sin ku UNHCR tabata envolví ku e tratamentu di nan petishon.
E meta di e enkuentro na yüni, asistí pa diferente representante di imigrashon, polis i DBB, tabata pa informá pueblo i imigrante riba e prosedura i desaroyonan pa ku imigrashon pa nos pais i e ahustenan ku minister Girigorie a introdusí mirando e situashon prekario na Venezuela.
Spesífikamente minister Girigorie a splika ku ya nan a introdusí algun fleksibilidat pa e grupo di venezolano ku tin difikultat pa renobá nan pasport of yega na papelnan ofisial manera un akto di nasementu òf karta di bon kondukta. Tambe minister Girigorie a instalá algun luna pasa un grupo interdimenshonal ministerial kual mester analisá i delineá e maneho di asilo mas pronto posibel.
VENEX ta kontentu ku Ombudsman a fiha su posishon pa ku e situashon. Jennifer Sifontes ta lamentá ku esaki a bini despues ku a deportá hopi venezolano sin kontemplashon, manera e situashon ku e señora ku nan a buska su yunan na skol pa deportá nan. VENEX a entregá un karta na mart último na minister Girigorie, sitando vários punto pa ku e situashon alarmante di e venezolanonan, pero ainda e organisashon humanitario no a haña un kontesta.
Segun Mary Goiri, VENEX tin mas ku un aña ta tende promesa i ta spera ku awó si ta deliniá i apliká e prosedura di detenshon. “Esaki no mester bira un guera entre Hulanda i Kòrsou pa ken mester tuma rienda di e situashon prekario ku e venezolanonan ta enfrentá na Kòrsou”, el a splika.
Kaso Mauricio
Un ehèmpel aktual ta e kaso di e militar Mauricio di 19 aña di edat, ku a hui fo’i Venezuela despues ku e no kièr a forma partí mas di e Guardia Nashonal enkabesá pa presidente Maduro. El a entregá su retiru, pero su superiornan, kende a busk’é pa desertashon, a ninga esaki. Temiendo pa su bida, Mauricio a tuma e desishon difísil pa bandoná Venezuela riba un lancha ku rumbo pa Kòrsou. Na su yegada na Kòrsou, a detené Mauricio i traslad’é pa SDKK, ku a start e prosedura di deportashon.
Despues di vários intento pa komuniká su situashon na outoridatnan, Mauricio a drenta den kontakto ku abogado Achim Henriquez, kende a trese su kaso na atenshon di prensa i outoridatnan. Segun leinan di Kòrsou i reino hulandes, Mauricio tin derecho pa trata i evaluá su petishon, despues di konsiderá e peliger ku e lo kore si deport’é sin konsiderashon pa Venezuela. Ainda Minister Girigorie no a reakshoná ni riba e rapòrt di Ombudsman ni riba e situashon di Mauricio.


text:
MERKA — Awe, un dia promé ku e mega-pelea entre Floyd Mayweather i Manny Pacquiao tin e pesahe ofisial pa e pelea. Esaki lo tuma lugá na e mes un lokalidat kaminda e pelea ta tuma lugá, esta MGM Grand Arena I ta plania pa 6’or di atardi ora lokal di Kòrsou i bo por mira esaki aki.
Huntu ku e pesahe ofisial tambe lo bo por mira algun dokumentario riba ambos bòksdó ku e kanalnan di televishon Showtime i HBO a produsí. E dokumentario di Showtime ta basa riba Floyd Mayweather i ta parti den kuater episodio. Te ainda tres episodio so a keda publiká, manera e di kuater keda publiká e lo keda añadí na e paginá aki. HBO di otro banda a traha un dokumentario basa riba Manny Pacquiao.
Pesahe ofisial pa e pelea
Inside Mayweather vs. Pacquiao (Showtime) promé episodio
Inside Mayweather vs. Pacquiao (Showtime) di dos episodio
Inside Mayweather vs. Pacquiao (Showtime) di tres episodio
Mayweather/Pacquiao: At Last (HBO)


text:
Sports
Home Sports
Aruba Karate Bond satisfecho cu cambio di statuto
Oranjestad: Riba diahuebs 12 di augustus ultimo miembronan di e directiva di Aruba Karate Bond, esta señor Felix Tromp y señora Janina Werleman,...
Legends ta derota Survivors 6-5 Piratas ta gana Macuarima y Blackout ta take care...
Campeonato Liga 40 organisa pa Criollo Reds a continua Campeonato Liga 40 organisa pa Criollo Reds Softball team a continua weekend pasa riba veld di...
Campeonato Liga 40 organisa pa Criollo Reds a continua
Criollo Reds ta kita un di Surprise 10-9 mientras Kibaima ta derota Quisqueya 9-5 Campeonato Liga 40 organisa pa Criollo Reds Softball team a continua...
Brazil Taekwondo Stichting ta habri su portanan pa tur esnan cu ta interesa pa...
Esaki ta e oportunidad pa train na Brazil Taekwondo Stichting hunto cu e team di Train Hard Fight Smart pa siña y practica Taekwondo....
Legendario Juan Kock conoci den mundo di dragrace a fayece
Oranjestad, Aruba Diabierna anochi a drenta serca nos un lamentable noticia cu sr. Juan Kock un legendario den e mundo di Dragracing aki na Aruba...
Volleybal pa hobennan entre 9 y 13 aña
Oranjestad: Den cuadro di desaroyo di e deporte di volleyball, Aruba Volleyball Association a organisa dos dia di volleyball pa hobennan entre 9 y...
Centro di Bario Savaneta cu Futsal pa Hoben
Diahuebs 12 y diabierna 13 di augustus Centro di Bario Savaneta ta ofrece un clinica di futbol y un mini torneo pa hoben di...
Randolf Laclé elegi como presidente nobo di AVB
Piedra Plat: Diaranson den oranan di anochi, na Centro di Bario Piedra Plat, a tuma luga elecion pa presidente nobo di AVB. E clubnan...
Randolf Laclé ta candidato pa Presidente di AVB
Awenochi e clubnan miembro di AVB, lo eligi un presidente nobo. Tin un total di 5 candidato, incluyendo e presidente actual, Richard Dijkhoff. Un...
Ingomar Jacobs, Anabella Fernandez y Deevah Loefstop a slaag pa faha preto.
Impact Taekwondo Aruba a organisa examen pa 5 atleta y Ingomar Jacobs, Anabella Fernandez y Deevah Loefstop a slaag pa faha preto y Isabella Bogevad y Kianna Krosendijk a slaag...


text:
No tin plaka pa drecha kayanan ku buraku
Written by Khalil Guribaldi on 6 January, 2021
WILLEMSTAD-Minister Zita minister di trafico a splika Redakshon Di Notisia Ons Radio Curacao Adrente den kontakto ku e minister ku ta enkarga ku e materia di drecha kaya i ku te ahinda no tin sen pa drecha e burakunan riba kaminda. Sra minister a splika ku e tin hopi trabou i e lo tin hopi gani drecha e kayanan pero no a risibi fondo pa drecha kaya.
Aki minster ta splika den Entrevista Ku Direktor Di Ons Radio Khalil


text:
Centro Dominguito a pasa pa komandá e tabla di posishon den promé divishon di Federashon Futbòl Kòrsou (FFK), esta Liga MCB. E tim a gana ayera, djabièrnè 7 di dezèmber 2018, su di tres wega dje kampionato nobo derotando Sport Unie Brion Trappers (SUBT): 3-2.
E kompetensia di FFK a sigui ayera djabièrnè den Stadion Antoine Maduro na Kintjan. Eks kampion di Kòrsou Centro Dominguito a hunga kontra doño di kas SUBT ku e aña’ki a bolbe promové pa divishon máksimo.
SUBT ku wikènt pasá a empatá na 1 gol ku Centro Social Deportivo Barber, a sali brabu kontra di Centro Dominguito. E tim a asta bai ariba 2-0 danki na golnan di Edgar Gassiani (15 minüt) i Sendley Bito (38 minüt) i asina e wega a bai sosega.
Den di dos tempu sinembargo Centro Dominguito a bin por la goma i na di 56 minüt Geryon Alberto a hinka e promé gol p’e èks kampion. Despues di 10 minüt (66 minüt) ela bolbe skor pa empatá e enkuentro: 2-2. Finalmente Shurendric Fransinet a hinka e di tres gol na di 70 minüt i asina seya e viktoria: 3-2
Tabata e di tres triunfo pa Centro Dominguito den Liga MCB, siendo ku e tim a empatá un biaha i awor pues tin 10 punto i a pasa Skèrpènè (9 punto) pa bai komandá e tabla di posishon. E tim di Dominguito a gana anteriormente tambe di Union Deportivo Bándabou (Undeba, 2-1) i Victory Boys (1-0), miéntras ela empatá ku CVV Willemstad (1-1).
E kampionato ta sigui awe djasabra anochi ku dos enkuentro den Stadion Antoine Maduro. Victory Boys i Jong Colombia ta hunga 7′ or kontra di otro i despues tin pa 9′ or e wega entre CVV Willemstad i Vriendschap Eendracht Sterken Tegen Alles (VESTA).